text:
A Çurçuvint al va indenant il progjet ‘Une bibie sot il cîl’
Ai 12 di Avost e je stade screade la “vie di Marie”: dîs oparis (siet fatis cuntune particolâr tecniche di afresc dal artist Paolo Orlando, dôs de Scuele dai Mosaiciscj di Spilimberc e une in spiete di jessi tramudade in opare musive) a son stadis metudis intes façadis di ancjetantis cjasis dal paîs di Çurçuvint Disore.
PRESENTAZION PARTICOLÂR_La presentazion si è disvoluçade fûr in maniere une vore particolâr: une procession cun prime e ultime tape te place de Plêf di Sant Martin; denant di ogni opare, che e mostre un episodi significatîf de vite di Marie, la benedizion, la leture di un toc dal vanzeli e une riflession curte di pre Claudio Como. Tal moment di polse denant a ogni icone, lis comunitâts invidadis (Resie, Liussûl, Salin, Ravasclêt, Iutiz di Codroip, Trep, Peregrinatio Mariae, Sudri e Paluce) a àn fat un cjant marian carateristic de proprie tradizion liturgjiche. Dut il percors al è stât involuçât dal cjant des litaniis de Madone cu lis vecjis melodiis cjantadis de Onorande Compagnie dai Cjantôrs di Çurçuvint.
PAÎS IN FIESTE_Il paîs di Çurçuvint si è vistît di plante fûr a fieste: dutis lis viis son stadis decoradis cun brenis di peç e rosis di stagjon, propit come cuant che e passe in procession la Madone di Avost.
La vie di Marie e je un gnûf percors che si unìs ai grancj mosaics che a pandin “Dîs moments fondamentâi de storie de salvece”, il “Bon Samaritan” tal municipi, ducj realizâts de Scuele Mosaiciscj di Spilimberc su dissen di Paolo Orlando e dongje il grant mosaic in ceramiche dal “Judizi universâl” di Michelangelo, screât ai 17 di lui.
Une biele cjarte zuiade dai Cirubits par cui che nol pues lâ a Rome par viodi cheste opare impuartante; cumò si le pues viodi propit a Çurçuvint, in Vie de Vicinie a pôcs pas dai “Citârs” indulà che tor il 1750 fin al 1882 e esisteve la fabriche di ceramichis. Cu la arzile cjapade sù in Gjai di Mieç a vignivin fats vâs par ogni sorte di necessitâts, pilis de aghe sante, curnîs, cops e planelis che a vignivin vendudis ancje fûr dai confins dal paîs. Alc di chei creps si puedin inmò viodi su pe façade esterne de vecje cjase: une biele crucifission cun Sant Zuan, il Spiritussant cun doi agnui, il Crist in crôs e la Madone.
LA FOTO E IL MOSAIC_Ceramiche dai Citârs peade a strent cu la opare di Michelangelo: di fat, la fotografie a risoluzion altissime de opare origjinâl inviade diretementri (cun ducj i permès) dai Museus Vaticans e je stade tramudade cuntune tecniche particolâr suntun grant mosaic (5,10 x 5,70 m), formât di piastrelis in ceramiche e sistemât su pe parêt di une cjase.
Dut chest al fâs part dal progjet “Une bibie sot il cîl”, volût e puartât indevant de Parochie di Sant Martin Vescul di Çurçuvint, de Arcidiocesi di Udin, de Aministrazion Comunâl e des associazions dal paîs.
Il progjet, che al sta movint i prins pas, al intint meti in contat, midiant da la art, crodints e no crodints cuntun test unic fondamentâl pe civiltât ocidentâl, ven a stâi la Sacre Scriture.
Lis oparis a àn fatis plui bielis diviersis cjasis dal paîs, dantjur plui lusôr e zontantsi al patrimoni architetonic, culturâl e storic ancjemò ben conservât te piçule comunitât.
UNE IDEE PAL TURISIM_Dongje dal valôr spirituâl, la idee e vûl meti in moviment, in cheste piçule realtât di mont, un turisim religjôs/culturâl in grât ancje di puartâ cualchi benefici di caratar economic. Piçulis robis, ma impuartants pe vite di une comunitât.
Il progjet al previôt di slargjâsi inmò tes viucis dal paîs, svilupant temis e tecnichis diviersis, cun mans di artiscj cognossûts e no, dut par dâ vite a percors di formazion umane, culturâl e spirituâl.
Za di cumò la int e rive par curiosâ: lis puartis son simpri viertis in chest paisut di mont par lâ a scuvierzi jenfri lis gossis lis bielis oparis poiadis su pes cjasis di Çurçuvint. Pardabon “Une bibie sot il cîl”. ❚
Marta Vezzi


c: text/html

text:
SCOMENCÂTS PAR FURLAN. Siddharta di Herman Hesse
IL FI DAL BRAMIN
Tal inombrî de cjase, su la rive insoreglade dal flum insiorade di barcjis, tal fresc dal bosc di Sal, dal figâr, al cressè Siddharta, il biel fi dal Bramin, il zovin falcuç, adun cul so amì Govinda, tant che lui fi di un bramin. Su la spuinde da la aghe, tal nadâ, tes abluzions, tai sacrificis ai dius il soreli i lustrave lis spalis lusintis. Ombris a passavin tai siei voi scûrs jenfri la boschete dal mango, vie pai siei mateçs di frut, al cjant di sô mari, tai sacrificis rituâi, aes lezions dal pari, cussì savi, tal cjacarâsi dai savints. Bielzà di un pôc in ca Siddahrta si jere tirât dongje al fevelâ dai plui studiâts, preparantsi cun Govinda a la art oratorie e biel ancje al esercizi de osservazion, de concentrazion in se stes. Al saveve bielzà il sunsûr delicât dal Om, peraule des peraulis che lui al rivave a metise tal profont pronunziantle cidin intant che al inspirave, soflantle fûr, simpri cidin, cuant che al espirave, cun dute la anime adun e il cerneli tocjât di chê lûs che e stralûs di un spirt sflandorôs. Bielzà al saveve, tal so dentri plui font, ricognossi l’Atman, eterni, dut e simpri adun cu la unitât dal mont.
Il cûr di so pari si slargjave di gjonde par chest fi cussì sveât, cetant bramôs di cognossince; al jere un gran savint, ce che al viodeve vignî sù al jere un vêr sacerdot, un princip dai bramins.
La sodisfazion e jemplave il pet di sô mari dutis lis voltis che jê lu viodeve cjaminâ, lu cucave a sentâsi e a jevâsi impins: Siddahrta il fuart, cussì biel, che al leve vie cul so pas elegant, che le saludave cun cetant rispiet.
L’amôr al moveve il cûr des fiis plui zovinis dai bramins a pene che lui, Siddharta, te sô figure elegante, al passave pes stradis de citât cul cerneli alt e siei voi di re.
Ma plui di ducj chei altris lu amave il so amì Govinda, il fi dal bramin. ❚
(Traduzion di Maurizio Mattiuzza)
________________________
Il libri e l’autôr
A son pôcs i romançs che a finissin sot de etichete “di formazion” che a son innomenâts tant che il Siddharta, di Herman Hesse. E pûr il libri al è dal 1922, ancje se al è stât discuviert plui tart, tal ’46, dopo il Nobel vinçût dal autôr, e soredut tai agns ’60 e ’70, cuant che la spiritualitât e la vie pal pacifisim a jerin lis fondis dai moviments dai zovins. Il segret di un sucès di cheste fate al sta propit inte recipe dai siei ingredients: regjistris epics e lirics dongje di revocs di spiritualitât e ricercje dal ecuilibri, ambientazion orientâl intune trame che no sparagne i moments di emozion intense e di meditazion. Cui che al va cirint il sô jessi e la sô identitât lontan di convenzions e di regulis, al cjate rispueste a domandis che prin nol rivave nancje a formulâ. Un libri che forsit al fasarès ben a tancj, in dì di vuê, simpri sustâts e plens di rabie. E pensâ che se a 15 agns no i si fos incjastrade la pistole, il “Buddha” di Hesse, la vie pe pâs no le varès mai cjatade. ❚
_______________________
Il tradutôr
Maurizio Mattiuzza, poete e scritôr, e je une des vôs plui significativis de leterature furlane di vuê. Nassût intal 1965 dongje Zurigo, in Svuizare, dal 1976 al è a stâ in Friûl. Atîf de fin dai agns ‘80 cun diviersis racueltis di viers, al è stât cofondadôr dal moviment poetic dai Trastolons, autôrs de racuelte Tons Trastolons e dal audiolibri Tananai. Al à unît i siei tescj aes musichis di Lino Straulino pal album Tiere nere e tantis altris cjançons. Tra peraulis e musiche al à lavorât po dopo cun Renzo Stefanutti e la band dai Luna e un Quarto che cun chê al à publicât Vuê e je sabide di sere, une balade dedicade al boxadôr furlan Primo Carnera. Il so ultin libri, la Donna del chiosco sul Po, za premi Colline di Torino, al fâs part de tercine finaliste dal premio Mario Soldati. Al è stât voltât par inglês, sloven, grêc e altris lenghis europeanis. Diretôr artistic de sezion leterature di Suns Europe, al è un dai autôrs di La notte che il Friuli venne giù, libri dedicât ai dîs dal Mai ‘76, burît fûr di pôc. ❚
✒ par cure di Raffaele Serafini e Dree Venier

robotstxt: allowed

filter: keep


text:
Sul sît dal Centro studi sul federalismo di Moncalieri al è saltât fûr un gnûf articul che al tocje une cuistion di fonde de Europe dal dì di vuê: il fat che e mancji une vere politiche europeane di relazions cul rest dal mont. Il coment, di Sergio Pistone, si pues leilu e discjamâlu achì.
In cont de Europe, dal antieuropeisim e di un ciert europeisim che dispès nol zove ae cause de promozion de unitât europeane o segnalìn ancje chest articul par furlan che al tocje ancje il rapuart tra Europe e Friûl.
Cheste relazion e je un dai argoments che a vignaran frontâts intune trasmission speciâl, dedicade ae Europe e aes lezions europeanis, che e larà in direte doman, ai 17 di Mai, su lis frecuencis di Radio Onde Furlane e duncje ancje in rêt.
O zontìn il comunicât di presentazion:
‘Dret e Ledrôs’ dai 17 di Mai, a Onde Furlane di fevele di Europe
Ospits de trasmission Renato Damiani, Giorgio Cavallo, Felice Besostri e Marco Di Blas
Lis elezions europeanis si svicinin ma di Europe si fevele avonde pôc. Nol è cussì su Radio Onde Furlane, sei par ce che al tocje la sô programazion in gjenerâl sei pes trasmissions di aprofondiment.
La riflession in cont des elezions europeanis dai 25 di Mai e plui in gjenerâl de situazion de Europe, inviade passe un mês indaûr cuntune trasmission che e je lade in onde sabide ai 12 di Avrîl e che si pues scoltâle ancjemò su internet ae direzion http://www.ondefurlane.eu , e va indenant sabide ai 17 di Mai, vie pe buinore, dentri di ‘Dret e Ledrôs’ cuntun altri speciâl.
Di 9 e mieze a undis a matine, su lis frecuencis di Onde Furlane (90 Mhz pe plui part dal Friûl, 90.200 e 106.500 Mhz in Cjargne e 96.600 Mhz a Colonia Caroya, in Argjentine, in rêt par dut il mont in streaming), si fevelarà di euro e di Bancje centrâl europeane, ma ancje di Friûl e Europe, di rapresentance, di leçs eletorâls e de clime preeletorâl in Austrie, dopo che al jere za stât fat un scandai compagn in cont de situazion in Slovenie e Cravuazie.
Adun cul diretôr de “radio libare dai furlans”, Mauro Missana, e cun Marco Stolfo, titolâr dal modul Jean Monnet ‘Multilingualism, Multicultural Citizenship and European Integration’ te Universitât dal Friûl, a saran Renato Damiani, vicepresident de Cjase pe Europe di Glemone che di resint al à dât fûr il libri ‘Impariamo l’Europa’, e Giorgio Cavallo, za conseîr regjonâl e aministradôr tal Comun di Udin e opinionist di Onde Furlane.
A son previodûts ancje i intervents dal gjornalist Marco Di Blas, che al contarà de situazion de Austrie e in particolâr de Carinzie, e dal avocat Felice Besostri, za senadôr e reladôr de Leç 482 dal 1999, che al fevelarà dai ricors fats indenant cuintri de leç eletorâl taliane pes elezions europeanis, in cont dal sbarament dal 4% e de mancjade garanzie di rapresentance des minorancis linguistichis.
La trasmission e larà in repliche domenie ai 18 di Mai a 8 di buinore e si podarà scoltâle ancjemò su internet, simpri ae direzion www.ondefurlane.eu.


text:
Calendari cinês
Il calendari tradizionâl cinês al è stât doprât pe prime volte intal 2367 p.d.C sot l'imperadôr Huang Ti. Al è un calendari lunâr-solâr fat di agns di 12 mês lunârs (sîs mês di 29 dîs e sîs mês di 30 dîs). L’an al ven a durâ 354 dîs par chest ogni 2 o 3 agns al ven zontât un mês clamât intercalât.
Ogni an al è leât al non di un animâl che al corispuint a un dai segns zodiacâi cinês: la surie, il bo, il tigri, il cunin, il drâc, il sarpint, il cjaval, la piore, la simie, il gjal, il cjan e il purcit.
I mês e àn un numar che al va di 1 a 12 e a durin tant che un mês lunâr, il mês intercalâr al continue a vê il non dal ultin mês. Il 2 al è il mês dal ecuinozi di primevere e 11 al è il mês dal solstizi dal unvier.


text:
Dopo di un
procès durât vot agns a dilunc, cumò al è jentrât in vore il
domini .gal, nassût par dâi un riferiment di pueste par cui che al
dopre la lenghe o al vûl marcâ la sô identitât galiziane. Il
program di lanç di chest gnûf spazi internet al è stât presentât
ai 16 di Mai, la vilie de Zornade de leterature galiziane, de
associazion PuntoGal che e à curât il percors par otignî il domini
e che cumò a ‘nd à in man la gjestion. Dilunc vie dal mês di
Jugn a saran sielzudis lis primis novante realtâts che a podaran
zovâsi in esclusive par cuatri mês di un sît internet .gal. Jenfri
Setembar e Novembar si varà une seconde selezion risiervade a altris
istituzions, associazions e impresis che a àn un leam diret cu la
lenghe o cu la identitât galiziane. Cun Dicembar i sîts internet di
chest secont grup a podaran zovâsi dal domini gnûf e si inviarà la
tierce e ultime fase che e previôt la vierzidure a ducj des
regjistrazions pal domini .gal.
Font:
Código Cero, 16/05/14


text:
La
Declarazion di sovranitât dal popul catalan fate buine ai 23 di
Zenâr dal Parlament de Catalogne e sarà impugnade denant de Cort
costituzionâl de bande dal guvier spagnûl. Cheste almancul e je la
linie che e je stade anticipade de vicepresidente dal esecutîf
spagnûl Soraya Sáenz de Santamaría dopo che la avocadure di stât
e à segnalât di vê cjatât intal document dai elements di
incostituzionalitât. Prime de impugnazion però, e à zontât la
vicepresidente dal guvier di Madrid, si vûl spietâ ancje il parê
dal Consei di stât. Pal esecutîf catalan la intenzion di ricori
denant dal tribunâl costituzionâl e palese un compuartament
antidemocratic che al cîr di impedî la volontât dal popul catalan.
Font:
VilaWeb, 08/02/13


text:
La decision
dal Grup di vuide internazionâl (ISG) pal Cossovo di meti fin al
cussì clamât periodi di “indipendence controlade” par che il
paîs si invii pe strade de plene indipendence cul mês di Setembar e
je stade criticade cun fuarce dal cjâf de delegazion serbe intai
negoziâts sul Cossovo, Borislav Stefanović. Pai rapresentants di
Belgrât, il Cossovo nol è un sogjet politic democratic e lassâlu
cence control internazionâl al podarès causâ pericui no di pôc pe
comunitât serbe che e vîf ancjemò intal paîs. Ancje altris
rapresentants dal guvier di Belgrât a condividin cheste pôre e a
invidin lis missions de Union Europeane (EULEX) e de Nato (KFOR) a
incressi la lôr atenzion par evitâ incidents.
Inte aree a maiorance
serbe dal Cossovo, che si svilupe dongje de citât di Mitrovica, la
gnove no à jevât masse preocupazions dal moment che popolazion e
aministradôrs locâi no ricognossin lis istituzions cossovanis e no
intindin fâlu nancje in avignî. Che la gjestion dai rapuarts jenfri
serps e cossovans e resti une vore dificile lu dimostrin però ancje
i incidents capitâts sul finî di Jugn cuant che grups di serps si
son mots par lâ in piligrinaç dongje Prishtina, intal sît de
bataie di Cossovo Polje, considerât un dai lûcs plui impuartants de
storie e de mitologjie serbe. Scuintris tra polizie cossovane e serps
cun almancul une cincuantine di ferîts si son vûts sui confins,
intant che i serps che a vevin rivât a partecipâ ae cerimonie sul
sît de bataie a àn patît diviersis agressions e in cualchi câs a
son ancje stâts arestâts.
Font:
Balkan
Insight, 04/07/12 e 29/06/12


text:
La
comission culture dal Parlament spagnûl e à dite di no a di une
propueste là che si domandave che, almancul intes comunitâts
autonomis che a ricognossin la uficialitât di une altre lenghe
dongje dal spagnûl, la cognossince de lenghe locâl e fos un
recuisît e no dome un titul di merit par podê lavorâ inte
aministrazion judiziarie di chei teritoris. La propueste e nas dal
fat che, cundut che la leç e garantìs paritât di tratament des
lenghis, cuant che si à a ce fâ cu la magjistrature e cui uficis
judiziaris i dirits linguistics dai citadins che a fevelin par basc,
par catalan o par galizian no son rispietâts. La iniziative si è
però scuintrade cul no sec dal PP, che al à la maiorance intal
Parlament spagnûl, e des perplessitâts dai socialiscj.
Font:
El Correo,
27/06/12


text:
Ludwig van Beethoven
Ludwig van Beethoven (Bonn, 16 di Dicembar 1770 – Viene, 26 di Març 1827) al fo un compositôr e pianist todesc.
Tabele dai contignûts
L'organist di Bonn[cambie | modifiche il codiç]
Ludwig van Beethoven al nas di Johann van Beethoven (1740 - 1792) e Marie Magdalene Keverich (1744 - 1787), secont di siet fradis. Il pari al jere tenôr inte Capele musicâl de cort di Bonn dal princip di Colonie e al fo il prin mestri di Ludwig; dopo vêi insegnât il pôc che al saveve e vê mostrât il piçul Ludwig come piçul portent in concierts publics, lu afide prin a un tâl Tobias Pfeiffer, so compagn di bevudis, e finalmentri al organist di Cort Aegidius van der Aeden, al violinist Franz Georg Rovantini, cusin di Marie Magdalene e al francescan Willibald Koch. Ma il so prin, vêr mestri al sarà il gnûf organist di Cort Christian Gottlob Neefe, musicist moderni e che al veve studiât cun Carl Philipp Emanuel Bach.
A 12 agns al scrîf lis Nûf Variazions in do minôr, W 63, tal 1783, lis Trê Sonadis W 47. Subite dopo al tache a insegnâ inte cjase di Helene Breuning, vedue di un nobil, che veve bisugne di un insegnant di pianoforte pai soi fîs: al cjate un biel ambient dulà che al si sint libar e a cjase so. Il gnûf protetôr, l'arciduche Maximilian Franz d'Asburc, fradi dal imperadôr Josèf II, al incrès il stipendi al pari Johann, aromai cuasi cence vôs, e al nomene Ludwig secont organist di Cort, cuntun stipendi di 150 fiorins par an. Intal 1789 al visite Viene, dulà che si conte al vedi cognossût Mozart, si iscrîf a la Universitât di Bonn, fondade di pôc, ma al torne dopo pôc a cjase. Tal Lui 1792 Joseph Haydn, il plui grant musicist de ete, al visite Bonn. Dopo il conciert tignût in so onôr, i ven presentât il zovin secont organist di Cort. Beethoven i sune la so Cjantade par la muart di Josef II W 87. Haydn i promet di judâlu a Viene intal studi e intal lavôr.
Inte capitâl dal Imperi e de musiche[cambie | modifiche il codiç]
Rivât a Viene, muart so pari, e scjampât il princip di Bonn par vie dai francês, al piert la jentrade dal pari e la sô. Si da di fâ a sunâ pe nobiltât de capitâl dulà che al à sucès e critichis pe novitâts dal so stîl. Al studie cun Haydn cuntune antipatie reciproche, sei artistiche sei umane. Il so insegnant di chest periodi al è Johann Georg Albrechtsberger (1736 - 1809), organist di Cort mestri de Capele de Catedrâl di Sant Stiefin, e di lui al impare la tecniche dal cuintripont polifonic. Intal 1795 al ten il so prin conciert public, cul Conciert par pianoforte in si bem. maiôr. op. 19, e il Conciert in re minôr KV.466 di Mozart.
I amôrs[cambie | modifiche il codiç]
Intal mai 1799 Beethoven al devente mestri di pianoforte da lis fiis de contesse Anna von Seeberg, vedue von Brunswick, Therese o Thesi e Josephine, e la lôr cusine Gjulie Guicciardi. A cheste ultime i dediche la famose Sunade in do diesis minôr n.14, op. 27 n.2, par pianoforte, clamade Al clâr di lune. Si vuelin ben, ma e je une grande difarence di condizion sociâl. Al à une relazion cun Josephine von Brunswick. Beethoven la viôt prin e dopo che e resti vedue. A jê si pense che i scrivi une letare famosone, "A la imortâl amate", scrite a Teplitz ai 7 di Lui 1812. Al cognòs ancje une zovine taliane, Therese Malfatti, fie dal so miedi .
La sorditât[cambie | modifiche il codiç]
Intal 1798 Beethoven al scomence a vê di fastidiis al sintî, prin nome un cisôr, de orele di çampe fin a che diestre, i fasin calâ la uldide fin a la sô pierdite intal 1818. Tal 1801 al scrîf a un so ami: "…di doi agns o scjampi di dutis lis compagniis parcè che no mi è pussibil dì a la int che o soi sort. Se o fasès un altri mistîr podarès ancje passâ, ma e je une condizion spaventose. Ce disaressino i mei nemîs che no son di sigûr pôcs? Par dâ une idee a teatri o scugne metimi dongje a la orchestre par rivâ a scoltâ i atôrs. Se o mi cjati plui lontan no sint plui i suns plui alts dai struments e des vôs. Te conversazion a no 'ndi è maravee che a sedi int che no si è inacuarte, parcè che o soi svagât e cussì mi contin. A lis voltis pene che fevelin sot vôs, o sint il sunôr cence capî lis peraulis, purpûr pene cualchidun al berle mi dâ un gran fastidi…"
Dal mês di Mai dal 1802 al è par une polse intal paisut di Heiligenstadt, perifarie di Viene, ai 6 di Otubar dal 1802 al scrîf ai soi fradis chel clamât Testament di Heiligenstadt: "[...] La mê disgracie mi fâs dopli mâl parcè che o ven judicât mâl, il gno plasê di stâ tal mieç de int, di fâ bielis resonadis, cun zovevui scambis di viodudis, nol è plui, e cuant che propite si scugne vê a ce fâ cui altris, o stoi in bande di bessôl, vivint come un in esili, se o mi svicini a cualchidun, o ai subite pôre che al si inacuarzi de mê condizion [...] Us auguri une vite miôr e mancul cjarie di afans de mê, racomandait ai vuestris fiis la virtût, nome jê po rindi beâts, no i bêçs [...]".
I agns eroics e la Restaurazion[cambie | modifiche il codiç]
Scomençade tal curt periodi di Heiligenstadt, al finìs la sô Tierce Sinfonie tal 1805, dant publiche esecuzion a Palaç Lobkowitz ai 7 di Avrîl dal 1805. Scrite par omagjâ Napoleon Bonaparte, fi de Rivoluzion francês, che al varès vût di puartâ valôrs dal iluminisim e de democrazie. Cuant si nomene intal 1804 Napoleon I, imperatôr dai Francês, Beethoven mude il titul in Sinfonie Eroiche, scrite par fâ fieste al ricuart di un grant Om. A son agns di ativitât penze e creative, a nassin la Cuarte, Cuinte e Seste Sinfonie, la opare Fidelio, la Messe in Do maiôr, lis Sonadis par pianoforte op. 53 Aurore (clamade ancje Waldstein), op. 54, op. 57 Appassionade, op. 78, op. 79 e op. 81 Les Adieux, il Cuart e Cuinto Conciert par pianoforte, i Trê Cuartets Razumowski op. 59. No i plasin i cortesans, al è dut câs stuziât de fieste che i fasin i potents de tiere, metûts dongje intal 1814 a Viene par disegnâ il destin de Europe, al scrîf la Sinfonie pa vitorie di Wellington, che i rint un grum di bêçs e a la lôr presince, ai 25 di Zenâr dal 1815 al sune pe ultime volte in public il pianoforte intal Cuint Conciert. Tal 1821 al tache a scrivi la None Sinfonie e la Missa Solemnis.
I ultins agns[cambie | modifiche il codiç]
Il 1824 al è l'an des rapresentazions dai siei capolavôrs orchestrai: la Missa Solemnis, a San Pietroburc ai 6 di Avrîl dal 1824, e la None Sinfonie a Viene, ai 7 di Mai, cun bon sucès di critiche ma no di bêçs, dal moment che lis spesis di rapresentazion a supavin dute la jentrade. Tal 1825 al publiche i Cuartets op. 127, 130, 132 e l'an daspò i Cuartets op. 131 e 135. La sô salût, cjamade di mâl di fiât, e va al piês, colpe ancje de sô diete di implant a ûfs e vin. Al vuarìs di une polmonite, ma aromai al è simpri tal jet. Ai 3 di Zenâr dal 1827 al fâs testament, a pro di so nevôt Karl. A son lis ultimis sôs zornadis: ai 23 di març i dan la Estreme Unzion e la zornade dopo al piert i sintiments. Tal daspomisdì dal 26 di Març al mûr. A i son dongje la cugnade, femine di so fradi Johann, e il musicist Anselm Huettenbrenner.
Daspò dal funerâl une procession a compagne la bare al cimitieri Währing di Viene cun plui di 20.000 personis, cun musiciscj. Tra lôr ancje Schubert, che al murirà di li a un an e al sarà sepulît in bande a Beethoven. Un forest che, al viodi tante int, al domandave cui mai al fos il muart, une femine i rispuindè: «Bisugne che lui al vegni propite di un grum lontan par no savê che al è muart il gran gjenerâl dai musiciscj».


text:
mercoledì 30 giugno 2010
Lagrimostri
Ogni biel zûc, par solit, al à dentri il butul de sô fin.
Cussì Catine e Josef a robin lis butiliis de racuelte diferenziade e lis lassin sbrissâ intal canâl, daûr i orts, par gjoldisi a tirâi claps.
Trê ponts al prin colp, doi al secont... e la analisi gramaticâl par chel che al piert, di fâ copiâ a cui che al vinç.
Lis canais si esaltin cuant che une borse di plastiche blancje che galegje e devente il lôr obietîf.
Al è teribil, invezit, cuant che une piere ben smicjade e mostre un grop di gjatuts che sgnaolant al sprofonde inte sô tombe di aghe.
Catine e rive adore a cognossilis, chês creaturis, e e capìs subit cui che al è stât.
Sintade sul puint di ciment, cui pîts a pendolon, no rive a fermâ di vaî.
In tal moment che al cjape cussience di sé al capìs dôs robis: di jessi licuit e di jessi fat di rabie. Ator di lui dome aghe, plui frede, turbule, ma il lancûr che lu ten insiemit no i permet di misturâsi.
Par chilometris si lasse puartâ vie, vibrant cence fâ cuintri a nuie.
Al cjarece crots e fondâi, capis e architeuthis, piroghis e nâfs di crociere. Al rodole intai rivocs dal savalon, al svuale framieç i nui, al ghigne a cavaloto dal aiar. Al va cussì adalt che a nol pues plui stâ daûr al frêt.
E cuant che al cole jù, cu la ploie, al mude.
Al glot une gote daûr di chê altre. Al cres. Al mangje ogni sporchet che al cjate.
Polvar, pêi, mierde, piel, furmiis.
Ju tire dentri e ju fâs inmalâ di smare, fintremai che al svapore di gnûf.
Ma ogni volte che al cole cu la ploie al devente plui trist. Si sparnice su lis ramascjis, si strissine jenfri la jerbe, si ficje dentri inte tiere. Al cjate cussì la memorie e la vie di cjase.
Fintremai che une dì, su l’asfalt, al capìs ce che al à di fâ.
Al plûf a selis e lui al mangje come che mai al à mangjât. Si cjape sù dut inte cunete, al svuacare e bruntule, si jeve come se al fos un madracat di aghe grise. La sô rabie si fracasse in sclips e spissulis, insieme al davoi des lamieris.
Catine e je in procession, i voi sglonfs platâts des lints neris.
Une man ator la vite di sô mari, chê altre e strenç un fazolet, plomp di lagrimis e snacai.
Josef al è plui indaûr, la muse frede e sute di displasê. Il cîl al è ancjemò grîs, che al memoree lis ploiis di chei dîs. Lui al cîr di stratignîsi, ma ogni volte che al pense a so pari, inclaudât daûr chel tapon di len, i ven un grop tal cuel.
Cuant che i voi no rivin plui a tigni bot al dolôr, si vise des sôs ultimis lagrimis.
Ancje se a jerin di rabie, lis veve vaiudis ancje ta chê volte in bande di sô sûr, cuant che al jere canaie.Nol savarès spiegâ parcè, ma al à ancjemò clare la imagjine dal puint di ciment e di chel prin lagrimon, che al colave lizêr inte aghe turbule dal canâl.
di Raffaele Serafini
Conte n. 139
Etichetis: Contis, Contis dal Ostîr, Gjenar di orôr, Ostîr, Raffaele Serafini
domenica 27 giugno 2010
Il corvat dal lunis
Come un frac di impiegâts, ancje lui, al lave a cori ator dal cuartîr. Al faseve un zîr ator dal parc, po tal parc e daspó al tornave a cjase evitant lis stradis cun masse trafic par no incuinâ i palmons par salvâ il cûr.
Chel vinars sot sere, al veve sintût che alc i veve tocjât il cjâf. Po al veve viodût che al jere un corvat che a i jere passât masse dongje. Cussí al pensave tant che al continuave a cori ma al secont corvat a nol pensave plui le stesse robe parcè che il so sudôr che i vignive jù come une fontane al jere ros come un tocai. Alore al si jere mitût a cori te direzion di une cabine telefoniche ma prime che al si sedi sierât drenti, un altri a lu becave pe tierce volte.
Alà, sierât drenti come in tun confesionâl, al si jere gjavât le cjamesute par suiâsi il cjâf insanganât e al cjacarave di bessôl. In veretât al blestemave come che nol veve mai fat in vite sô parce che une vecjute che di fûr a jere daûr a scovâ il marcepît, a i cridave disint che al tirave a ciment chei puars ucei che no i vevin fat nuie e cuant che a veve capît che il sanc a nol jere il sanc dai ucei ma il sanc dal om, e veve fintramai zontât che a i stave ben e che a nol veve che di lâ a cori indulà che no 'nd ere ucei e no vignî acà a sporcjâ lis cabinis di chei altris., ma…
Te cjamare dal prin plan, il nevôt di chê none, a nol veve immó viodût nuie parcé che al jere masse ocupât sul ordenadôr. Te so pagjine di Facebook, a 'nd ere un titul di cronache: Nuovo suicidio in carcere “Il 28mo del 2010”
Emergenza penitenziaria. Ennesimo allarme
Alore al veve vierzût le pagjine. A jere le storie di un lâri che dopo vê stât condanât par une robarie a man armade, a nol veve podût tolerâ di stâ in preson e al si jere suicidât. I coments, a lavin ducj de stesse bande :
-A jere une vergogne!
-Puar diaul!
-Puar om.
-Gulp...
Al stave par zontâ le sô ma invezit al si jevà par lâ a cjalâ pal balcon. Ce sucedevial?
Doi dîs dopo ,un coridôr cun trê cerots tal cjâf al jessive dal parc e al passave sot di cjase.
Dopo une cjalade parom, l’incerotât al sparive da pè de strade tant che lui, al poiave le sclope, al sierave il balcon e al sigurave sô none.
Jê, cun tune man incerotade a cjareçave il so cjan che, incerotât ancje lui, al menave le code sperant di vê inmó un corvat da mangjâ: chel dal lunis.
di Jaio Furlanâr
Conte n. 138
Etichetis: Contis, Gjenar ironic, Jaio Furlanâr
mercoledì 23 giugno 2010
Onde anomale
Catine di passe otantesîs agns, une vite passade a regolâ la cjase cjamade di lavôrs, e zire pierdude tra il curtîl, l'ort e la stale vueida cence odôrs, i mûrs blancs di cjalcine, il paviment di ciment lustri. La grepie cui vâs di gjeranis plens di butui, ta lis parêts picjâts, come bielis operis di art in plene regule, i imprescj da lis vacjis dai biei timps passâts.
Sclagne, lizere tant che une pavee a si sente su une bale di paie sdrumade, culì dai timps dal filò e si piert a cjalà une cisile daûr a imboconâ trê becs zâi spalancâts in tal nît sot i trâfs.
Po e cor a viodi dal cjan, il cuç al è vueit di agnorums, dome dôs gjalins a sgarfin tal ledanâr cence ledan.
In tal curtîl grant e colôr dal desert dome une ombrene spandude di un morâr antîc e dal fueam maestôs.
Catine mi viôt rivâ dal ristiel dal ort. A sclopâ di ridi, come une frutine, contente di viodimi.
«Oh! Francuta sêstu rivade ancje tu? Ven, ven a viodi de me Gjigjiuta, e je tornade îr da lis Americhis!»
«Ce biele sorprese!» Jo i rispuint. «O soi propit contente di viodile. A son passâts sessante agns da la sô partence!»
Mi compagne di sore in cjamare, «Cjamine in ponte di pîts», a mi dîs, «Ben planc e discolce, par no sporcjâ lis scjalis di len».
«Fâs ben planc,» a mi ripet «e à il sium lizêr».
Il curidôr lunc, il taulaç vieli di breis fruiadis sblancjadis cu la varechine, a crichin sot i pîts.
Par traviers di un tai di lûs dai scûrs, a jentrin nulis di faliscjis di aur che a involucin une cjadreute di vencs cun dentri une creature da voi grancj, celescj, cuntune biele cjavelade nere a bocui, i scarpetuts cusîts a man, i cjalçutins blancs e il vistidut celestin smavît.
Catine cuntun abraç afetuôs, e cjape su la frutine e la busse «Ciale cui che al è... la tô amie Francute, e je vignude di Milan... ti visistu di cuant che i zuiavis cun li pipinis?»
Jo i resti scaturide, a bocje vierte a colp i cognòs la pipine de nestre infanzie.
I soi ingredeade in ta la tele di ragn di Catine, prisonire, no pues saltâ fûr; i ciali la ninine che a mi rît, e vierç la bocjute a cûr e ta un sunsûr, e mi dîs: «Jo o soi stade la vuestre fie, oris e oris tai vuestris braçs di frutis e cumò o soi la fie di Catine».
di O. Zete
Conte n. 137
Conte n. 137
Etichetis: Contis, Gjenar romantic, O. Zete
lunedì 21 giugno 2010
La dentiere pierdude
O soi daûr a viodi un tichinin di television prin di lâ a durmî, cuant che mi ven voie di gjoldimi un ultim sigaret. O slungji la man, o brinchi il pachet, o sbisighi dentri cul dêt… nuie, finîts. La voie e devente necessitât.
O salti sù de poltrone. Di bot mi soi visade che il tabachin de stazion al reste viert fin dîs di sere. O cjali l’orloi: dîs mancul vincj, no ài tant timp.
O plati la buse sui bregons de tute e la maiate di cjase cul capot, o brinchi al volo lis clâfs de machine e, cence patente ma cu lis çavatis di lus, regaladis dal gno om a Nadâl, o partìs a la bande de stazion.
Cuant che o soi a pôcs metros e o viôt za la vetrine iluminade dal tabachin, tac… black out!
No fâs in timp a disperâmi, viodint la tabachesse sierâ la buteghe, montâ in machine e filâ vie, che il gno telefonin al fâs PLIN! Un messaç.
«Sêtu culì? Sêtu tu Cheche? O soi la None».
O scrîf «None? Sêtu tu?» Invie e spiete.
PLIN «Indurmidide? O soi jo, ti ai dite, cui altri?»
O scrîf «Ma se tu sês muarte passadis dôs setemanis!» Invie e spiete.
PLIN «Ce centrial chest cumò?»
O scrîf «Nuie, tu âs reson. Ma, gjavimi une curiositât: in ce maniere scrivistu?» Invie e spiete.
PLIN «Cul telecomand de television». Clâr. La none e à vût simpri un debul pal telcomant de television. No lave a durmî mai cence.
O scrîf «Ma none, cemût fatu a srivi? Chel al à dome numars!» Invie e spiete.
PLIN «Ma ce scrivi e scrivi, o cjacari dentri!» Dut clâr.
«Cumò sta buine e atente. Mi soi impensade di vê dismenteade la dentiere sot dal cussin dal ospedâl. Tu âs di lâ a cjolile».
O scrîf «Ma none, a son dîs di sere passadis, no mi fasin nancje jentrâ!» Invie e spiete.
PLIN «Tu larâs doman di matine, cocâl».
O scrîf «Tu as reson none…» Invie e spiete.
Cui sa parcè ma o ai idee che il gno cerviel nol funzioni come che al dovarès. Di sigûr si trate di mancjance di nicotine.
PLIN «Cumò o soi strache. O voi a durmî. Mandi ninine e…no sta dismenteâti de mê dentiere pierdude».
Il telefonin si distude, ma si tornin a impiâ ducj i lampions de strade.
Cumò mi covente cjatâ un distributôr di sigarets, cjoli la mê dose e sclarîmi lis ideis.
Tant che o supi cun godiment l’ultin sigaret de zornade, o pensi al probleme che o varai di frontâ doman: in ce maniere fracâ une dentiere dentri intun telefonin?
di Francesca Gregoricchio
Conte n. 136
Etichetis: Contis, Francesca Gregoricchio, Gjenar ironic
mercoledì 16 giugno 2010
A bevi un tai a Madrîs
Cuant che si sta ben e la zornade e je clipe ce isal di miôr che cjapâ sù la biciclete e partî, inviât di cualchi bande.
E cussì o ai fat chê altre dì. Montât sù la biciclete o soi lât a bevi un tai a Madrîs li de Brente. Ce biel chel soreli pleât che mi scjaldave cence scotâmi la muse e ce gust sintî chel ninin di buere che mi sburtave chel pôc che al baste par che no mi dulissin lis gjambis.
Jentrât te ostarie no cjatio me cusin Zef che al jere un pies che no lu viodevi. Par me e jê stade propit une fieste, ancje se, par dîle dute, o sai che cuant che si met al à dal sacramentât
Lui al è simpri stât un politicant, ancje se nol è un di chei che a an mangjât e bevût cu la politiche, te sô vite al à simpri lavorât come un mus.
Le veve a muart cu lis fiestis che a si preparavin pe unitât d’Italie. Fossial bastât chel? Nol digjerive plui di tant, nancje la propueste che i politics a fasevin in chês zornadis sul federalism. Lui lu varès volût plui radicâl, in dulà che ogni regjon o popul al fasesi par so cont.
E cui al podevie fermâlu te sô filipiche? Zef no le finive plui. «Il nestri Stât Talian, no lu à volût le puare int, ma le massonarie, cjase Savoia, e ducj chei malvivents che cu le bufule de unitât dal stivâl a àn mangjât e bevût su les spalis de puare int.»
E nol veve ancjemò finît: «Nô furlans, les nestris tradizions, il nestri mût di vivi, di lambicâsi, al è plui dongje a chel dai popui slâfs e ai todescs. Cun lôr vin veris afinitâts… cun lôr, se podessin, a varessin di metisi, e no cun chei che si disin talians. Cun lôr no vin nuie di spartî.»
Zef, nissun al podeve fermâlu, robis che i vignis fûr la pivide tal cuel.
«Ti impensistu,» mi diseve, cui voi di fûr e dibot cence tirâ flât «cuant che us contavin di Irme bocje, di tô none Sunte, e no dome di lôr, che a partivin a pît su pe Pontebane par lâ a fâ modons in Austrie?»
Sacrament, tal ostarie, nol jere un cristian che no i des reson. Sfidi jo, jerin convints, ancje se vevin imparât a nadâ tal Tiliment, che chel de cjamese verde che al benedìs la int cu la aghe dal Po, al varès benedît ancje lôr. Il timp, intant, al passave tra un tai e chel altri. Un, doi, trê... e a dîsi il vêr, cumò no mi visi plui ce tancj che an vin bevûts. Ma finalmentri e je vignude ancje le mê volte.
«Ma cuale afinitât cui mucs o cui slâfs o cui popui dal nort, come che tu ti jemplis le bocje? Ti sêstu smenteât de nestre int partide pe Argjentine, Venezuela. Nazion, popui, int che no à nuie a ce fâ cui popui nordics o slâfs. Ma cuale nestre vocazion o afinitât pai popui dal nort?
No furlans no vin vocazions di sorte, sin simpri lâts là che si cjatave lavôr e un fregul di pan. Podopo ce âstu di lamentâti de unitât de Italie? No ti visistu dal puar nono, cuant che lu an fat cavalîr, che al riduçave content come une pasche sot des mostacjis?
O ben o mâl la vuere, il stât talian, al diseve lui, nus à fat cambiâ mude. E je vere, nus à metude une divise, e ancje se no jere une des miôr, in stès nus à gjavât chei cuatri peçots che o vevin intor.
Ma no dome chest, ti sêstu smenteât cemût che o jerin nô furlans prime e dopo finide le vuere?
In furlanie e jere dome miserie, fan, pelagre, ignorance e la int e partive vie pal mont.
Forsit tu âs reson a pretindi serietât sul Federalism, ma in stès nol covente meti supierbie come che tu fasis tu, cusin.
A tirâ masse le cuarde, Zef, riscjin propite di rompile e di fini come te Jugoslavie di Tito, indulà che si son copâts fra fradis.»
Cun ducj i tais che o vevi bevût no cjatavi plui la biciclete, ma une volte cjatade e montât sù o sintivi che le buere e soflave contrari e o vevi di stâ atent di no finî tal fossâl.
di Nello Malisano
Conte n. 136
Etichetis: Contis, Gjenar romantic, Nello Malisano
lunedì 14 giugno 2010
Furmiis
Tal nestri curtîl o jerin in vot, dai cinc ai tredis agns. Jo, la plui piçule ur intrigavi, no mi volevin mai daûr soredut cuant che a vevin di fâ une scorsade. Cussì mi poiavin sul scjalin dal toblât e mi ordenavin di stâ buine e di no pandi ai grancj, che se no mi varessin cjonçât lis strecis cu la manarie.
No vevi nuie ce fâ, o passavi il timp cjalant la vigne a bersò, lis busis tal mûr, o zuiavi di claputs, infin mi tignivi compagnie di bessole.
Dut un trat o ai viodût vignî indenant, di corse sul pedrât, une schirie di furmiis.
Tantis, cence trussâsi, a montavin sul scjalin. Mi sei tirade in bande par lassâlis passâ.
Lant, par tiere, jenfri i rârs fros di jerbe a dissegnavin une rie nere, drete che e someave tirade cul lapis. Cualchidune e sburtave, cun fature, piçs di fruçons.
Mi parevin contentis.
Ur ai domandât cisicant dulà che a vevin di lâ, parcè che no polsavin un moment su la piere. O jeri sigure che mi varessin capît, furmiis lôr e jo, furmie dal trop dai fruts: o dopravin il stes lengaç.
Di fat mi rivavin lis peraulis dentri il cjâf. A vevin cjatât la mangjative culà vie, sot il barcon alì che nô o spacavin la tavaie. Cumò a puartavin i golosets tal furmiâr, par passi ducj chei che no podevin saltâ fûr, ven a stâi i vuardians, i soldâts e lis nenis. Il lôr cjistiel al jere grant, cun doi puartons, tantis stanziis e coridôrs, e sì, alc al restave di stabilî tal plan parsore a pene slargjât.
E intant, a lavin indenant e indaûr cence padin.
O volevi judâlis, alore o ai robât un gucjarin di zucar, lu ai spandût sul scjalin. Roseât un miluç e spudât i bocognuts in rie tal cjanton. Tirât vie ducj i claps e il sporc dal pedrât, par che no si inçopedassin.
Zornadis passadis tignint strent il gno segret ligriôs: vie pal dì mi sentavi in spiete di viodilis rivâ, dispès mi cjaminavin su lis mans, a sgripiavin lizeris jenfri i dêts, lassant un odôr che ancjemò mal impensi, dolç e garp. Ur ai dit che mi plaseve un grumon la lôr cjase. O varès volût vierzile o ben podê jentrâ. Mi sarès plasût jessi furmie.
Une brute sere barbe Doro al è rivât invelegnât tal curtîl vosant: «Lu ai brusât, viodarìn se a àn il coraç di tornâ chês malinis, a crodevin di jessi paronis di balinâ pardut, di becolâ ue e rosis, ve, cumò lis ai disterminadis».
Al veve dât fûc al furmiâr.
Spirtade, o cjalavi il disastri. La tiere e fumave ancjemò, e jere dute talpassade, si viodevin i segns dai scarpons.
Mi vignive di vaî, mi cresseve dentri une rabie discognossude, foreste, tant che o ves patît un tuart, che mi fos stât robât un toc di anime. BarbeDoro al jere trist, rogant, si faseve biel parcè che al jere plui grant di lôr. Mi dulivin cjâf e sanc.
Mê Agne, cidine, mi cjareçâve i braçs a planc, par cuietâ il gno cruzi.
«Lis cognossevi dutis» i ai dit, disperade.
di Giuliana Pellegrini
Conte n. 134
Conte n. 134
Etichetis: Contis, Giuliana Pellegrini, Gjenar romantic
lunedì 7 giugno 2010
Une batude silenziose
Chê sere - cuant che la interference e fo metude in sene - al cineforum a proietavin "La morte corre sul fiume" di Charles Laughton - l'unic film che al à viodût chest grant atôr daûr di une cineprese.
Drete a cjapâ puest par dutis dôs, Glorie, secuence daûr secuence, tignint lis mans tal grin e i voi leâts al visôr, e stâ a intrigâsi il cjâf une ore e mieze.
A pene fûr dal cine, jê e cor te ploie jentrant li di "Pierino il marinâr", il so compagn, invezit, vignût denant sot une ombrene, si comode cun calme e al ordene: - Une cui sardons par me e une margherite - tacant subite a tabaiâ dal film cul peçot te vôs.
Il resonâ sui acjadiments metûts in lûs in blanc e neri, intun film noir incentrât su un predicjadôr incjantadôr cun lis aìnis tatuadis cun lis peraulis amôr e odi, e stramudà frontant il teme de sempiterne debolece feminîl e soredut de protagoniste: Shelley Winters, intal rodul di une mari, Willa Harper, vitime de rogance ambigue di un riverint, Harry Powell, impersonât di Robert Mitchum.
Glorie, imberdeantsi i pinsîrs, e strassomee i fats tant che ju volte tal personâl e lui, plui spazientît che acomodant, al tache a fevelâ dai siei impegns e, tant par straviâle, al fâs di mot a un pussibil weekend insiemit, preantle di sbassâ la vôs.
Cene finide: fûr al plûf che Diu la mande e jê, bacilant, e scomence a dî peraulis di une violence tâl, che lui, cirint di braçolâle, al tente di calmâle; i tabaie dai fastidis di lavôr, di une femine che… al dîs che il timp lu liberarà di un vincul; iludintsi di imbroiâle inmò.
Glorie lu implore sclarint lis sôs resons e lui s'invelenìs tant che al slungje vie une man pe… Un lamp, e jê e viôt il scûr riflès intai voi di chel om, la vanitât di une cjadene inesistent, di une fede che... Glorie si sint come une asole intermedie, mancjant, inframieç di une cjadene inesistent che e varès volût leâ distès cu la sô vite. Si svincole e, tratantlu cemût che al merete, e capìs che e à di pensâ dome a se stesse.
L'om al cor vie sgomant cul so coupé, e Glorie si met sot une tetoie, mutulide, a scorsenâ cu lis orelis: "O soi cierte, lu vuei, che là tu âs di lassâle!", lis peraulis che i veve dite menaçantlu.
E torne a Cividât in tren - i lusôrs daûr de barconete, l'ingos tai labirints casuâi sul veri... rinunziâ a un frutut! Le condizion imponude a un amôr vivût framieç lis gjitis discuindon, in cualchi cjamare in Slovenie. Un amôr interpretât di Glorie intes spietis, magari cu lis cjastinis rustidis in man e il vin gnûf che i leave i dincj, lis bussadis tai androns al profum di Vierte, lis promessis ripetudis, nadânt intes aghis verdis dal Natison, inte ombrene, denant l'anfiteatri estîf de cjadene Zulie; il cineforum a Udin, d'Unvier, dome pe contentâ la sô passion pal cine d'autôr. Jê no voleve, jê... "no pôl jessi, Diu no lu varès permetût" e pensave lant viers cjase, passant dongje l'antighe puarte, dilunc il flum dal borc Brossana sunsurant pe plene, tignìntsi strente la sperance al inzirli di une batude silenziose, platade di James Agee, il senegjadôr, daûr di une secuence di chel film di Laughton - cuant che Glorie e tacâ la sô incredulitât a chê di Willa Harper, prime di svolâ jù tal Natison, daûr di une batude di un predicjadôr che veve tant amât.
di Frank Spada
Conte n. 133
Etichetis: Contis, Frank Spada, Gjenar romantic
Iscriviti a: Coments al post (Atom)


text:
Navigant in chest sît, l’autonomist, il storic, cui che al è interessât,
al pues cjatâ i documents di une lungje lote autonomiste vuidade dal Moviment Friûl dal 1966 a vuê.
Par cumò, i documents, ordenâts par argoments, a son dome une piçule part dal archivi,
che al sarà completât intun pâr di agns. Complete e je la racuelte de stampe dal partît, Friuli d’Oggi
che si le cjate sot Azion politiche, ordenade par anadis.
Si rigrancie la Biblioteche Civiche di Udin che e à permetude la digjitalizazion dai documents dal Archivi.


text:
Monfalcon
Monfalcon al è un comun di 27.668 abitants e al fâs part de provincie di Gurize.
Gjeografie[cambie | modifiche il codiç]
La citât di Monfalcon si cjate subite a Jevât de fôs dal Lusinç, sul Mâr Adriatic, tal pont plui setentrionâl dal Mâr Mediterani.
Storie[cambie | modifiche il codiç]
Te ete di Mieç, Monfalcon e faseve part dal Patriarcjât di Aquilee, e e jere la citât plui orientâl: par chest e otignì un fuart valôr strategjic, conservât ancje dilunc de sô apartignince ae Republiche di Vignesie, fin tal 1797.
La citât e deventà particolarmentri cognossude a scomençâ dal 1908, cuant che a forin inaugurâts i scueros de famee Cosulich, vuê clamâts Fincantieri.
E tornà a fâ part de Italie tal 1918. Monfalcon e je stade decorade cu la medaie indarintade e la medaie di bronç al valôr militâr sei par la prime, sei par la Seconde Vuere Mondiâl.


text:
Cun
chest an al à tacât a jentrâ in vore inte Comunitât Autonome
Basche il secont plan gjenerâl dal euskara che al previôt gnovis
pussibilitâts par cui che al fevele par basc. Tra lis novitâts
previodudis si à ancje chê di sielzi l’euskara tant che lenghe di
riferiment par dutis lis comunicazions cul sisteme sanitari public.
Jenfri Avrîl e Setembar a son za 55 mil lis personis che a àn
sielzût cheste opzion, pe plui part (79%) inte provincie de Gipuzkoa
là che la lenghe e je plui fuarte. La pussibilitât di sielzi la
lenghe di riferiment no je però ancjemò cognossude di ducj e duncje
il guvier basc al à chê di inviâ dentri de fin dal an une campagne
di pueste par informâ su la novitât. Ancje i operadôrs sanitaris a
puedin comunicâ cuale che e je la lenghe che a àn miôr di doprâ:
fin cumò a son uns tresinte chei che a àn indicât l’euskara.
Font:
El Mundo,
28/10/15


text:
Slovachie: nissun dirit coletîf pai ongjarês
“La Serbie e ricognòs i dirits coletîfs des minorancis, la Slovachie no lu fâs e no à nancje intenzion di ricognossi une cualsisei forme di autonomie par nissune minorance etniche.” Al à rispuindût cussì il ministri slovac pai forescj, Jan Kubis, intant de sô visite in Vojvodine cuant che i è stât domandât se il guvier slovac al jere disponibil a dâi une cierte autonomie ae comunitât ongjarese, che in Slovachie si calcole che e cjapi dentri il 10% de popolazion. In Vojvodine i ongjarês a son sù par jù il 15% de popolazion e a gjoldin di diviersis formis di autonomie sei politiche che culturâl. Kubis al à dite che la Slovachie no cjaparà mai cheste strade e che no darà seont aes politichis dal guvier ongjarês par incressi la autonomie des comunitâts storichis magjaris che a vivin intai stâts dulintor.
Font: Balkan Insight, 24/11/08; Nationalia, 24/11/08


text:
Scozie: e cres la voie di referendum pe autodeterminazion
Dilunc vie de campagne eletorâl pes elezions che a àn dât al SNP la maiorance relative in Scozie, un dai cjavai di bataie dal Partît Nazionalist Scozês al jere stât chel dal referendum pe indipendence. A cuasi un an des elezions, il progjet referendari – che al viôt cuintri Laburiscj, Liberâi Democratics e Conservadôrs – al reste un dai obietîfs che il SNP si propon di rivâi dentri de fin de legjislature e la plui part dai citadins scozês e somee in cunvigne cun chest progjet. Cun di fat, un scandai jessût che al è pôc al mostre che il 65% dai scozês al vûl che il referendum si davuelzi. Cundut achel, se si votàs vuê, la opzion indipendentiste no varès la maiorance. Daûr dal ultin sondaç, di fat, il 41% dai scozês al sarès a pro de indipendence, il 40% al sarès cuintri e il 19% nol sa ancjemò ce che al sielzarès di fâ. La inchieste, fate de societât TNS System Three, e mostre risultâts avonde dongje di chê fate par cont dal Daily Mail che e da il 41% dai scozês favorevui ae indipendence, il 43% contraris e il 16% malsigûrs su la sielte di fâ. Cun di plui, ducj e doi i sondaçs a mostrin che la opzion indipendentiste e je daûr a vuadagnâ teren: dal Avost dal an passât a vuê, di fat, la poie ae idee di une Scozie indipendente e je cressude jenfri il 6 e il 10%. Pai dirigjents dal SNP chescj risultâts a son ancje la testemoneance dal bon guvier metût in at dal Partît Nazionalist Scozês e dal fastidi dai citadins pai atacs che a rivin dal guvier di Londre.
Font: SNP, 13/04/08; Scotland Today, 05/04/08; Mon Divers, 06/04/08


text:
30 ott 2007
Tifâ o Preâ ?
In ce crodêso vualtris?
O cognós un brâf cjargniel ch'al crôt a chê madone ch'a vài, aventivie a Mandjugorie, e al và alà a preâ come nô o nin a viodi l'udinês zujâ.
Che le sô madone a vaiedi o no, ce ch'al mi dà fastidi, al é che lui al torne simpri seren e plen di voe d'invidâmi a bevi un tai invesit jó, o torni simpri cun le voe di sfogâmi cun la Juventus par no vaî sù l'Udin e gleti il gno tài par traviers.
Un di chescj dîs, o lu invidarai jó a bevi un tai. Baste ch'al vinci l'udinês. Po magari o i promet che se l'Udinês al vinç ancjemó, o larai cun lui da sô madone senó al scuen prometimi di vignî cun mé e le fie di mê madone a viodi le partide.
Daspó, se intant che jó o sbergheli e che lui al pree il goâl nol rive, al scuignarà dî un miserere semai o trai cualchi porco parcé l'arbitro a nol colabore cun nô:-) Ma intant, ch'al torne di aventilà cun le madonute puarte-furtune-fosforescent ch'al mi a prometût , o i ai zà preparât alc di dâi in cambio: Un Udinâs.
Come che lui al puarte i ocjâi, di vê un nâs di ricambio a i puès simpri siervî.
Intant ch'al sgrane il rosari, jó mi sclarís la vôs e, zence pôre di stonâ, so fracàis sul fuarce Udin achi sot o varessis di sintî ce ch'al é vignût fûr.
Fuarce Udin!  I'm out of the blog for one week.
Je prends congé une semaine.
Saró assente una settimana.
Istem nie tutai w ciągu tygodnia.
Soi fuera una semana.
3 commenti:
- Rainwoman ha detto...
-
Ce diti? Mi plâs une vore come che tu scrivis... Oramai ti ten di voli =)
- 30 ottobre 2007 13:04
-
-
Jo o crôt che al sedi un ben che cumò nol è, che ancjemò nol è, ma che al è pussibil, e che jo no cognos dal dut ma che mi sburte. No soi sigûr dal so non.
- 31 ottobre 2007 19:53
- adrenalid ha detto...
-
eh eh une setemane cence lei las tos robes?!?! mi copi!!!
ih ih
a riviodisi!
- 3 novembre 2007 12:04


text:
Sei il guvier cossovâr, sei chel de Abkhazie a sperin che il 2009 al puarti altris stâts a ricognossi la lôr indipendence. Il ministri pai afârs forescj dal Cossovo, Skënder Hyseni, al à dite di spietâsi un grum di ricognossiments dilunc vie dal an. Che un tant al puedi sucedi, al ven ricognossût ancje dal ministri serp pai forescj, Vuk Jeremic, che al à declarât che a saressin almancul uns cincuante i stâts che a son daûr a subî pressions fuartis par ricognossi la indipendence dal Cossovo. In dì di vuê, il paîs balcanic al è za stât ricognossût di 53 stâts, tra chescj cuasi ducj chei de Union Europeane fûr che Cipri, Grecie, Romanie, Slovachie e Spagne. Situazion plui grivie, invezit, pe Abkhazie che, a vuê, e je stade ricognossude dome de Russie e dal Nicaragua. Il guvier de republiche caucasiche, dut câs, al à fat savê che la Belarùs e varès di jessi il tierç stât a ricognossi la sô indipendence. Dut câs, tra i guviers che a podaressin cjapâ cheste strade a son ancje chei jordan, libanês, libic e sirian.
Font: Món Divers, 09/01/09


text:
Intal
mês di Març dal 2016 al varès di partî il prin program di dotorât
in lenghe e leterature sami dal college
universitari di Guovdageaidnu, in Norvegje. La diference tra cheste e
chês altris universitâts e je che achì no si fevele dome di
insegnâ lenghe e leterature sami, ma si dopre cheste lenghe ancje
pal insegnament e pe aministrazion. Cumò, cu la partence dal
dotorât, si spere di infuartî l’ûs dal sami ancje tant che
lengaç sientific. Il college,
che i da acet ae comunitât di students sami plui grande, al veve
tacât tal 1989 cun cors di sami par insegnants, par zontâ po a man
a man cors universitaris e masters.
Font:
Hettema,
20/11/15


text:
Il Toro al è biel e Immobile, l’Udin al è brut e impussibil. Chê di Turin e je forsit une des partidis piês di dute la stagjon de scuadre blancje e nere e il fat che al vedi vinçût il Toro e je une piçule consolazion dome par cualchidun di chei che a àn a ce fâ cun chest blog.
La diference tra lis dôs scuadris sul cjamp e je grandonone: di une bande un grup che al masane zûc, al mostre di vê buinis cualitâts e al à ancjemò inte smicje l’obietîf di un puest in Europa League; di chê altre une formazion flape, individualitâts che no somein in stât di esprimi nancje une part dal lôr potenziâl, zuiadôrs sentâts sul obietîf minim de salvece che no rivin nancje a disfrutâ la ocasion par dreçâ cuntune biele prestazion tantis zornadis grisis, smamidis e di dismenteâ.
Il Toro al partìs al atac, fuart di motivazions grandononis, de poie di un public cuntun cûr grant cussì e di un moment, in gjenerâl, positîf. L’Udin al ten bot, no si scompon masse e si difint in maniere ordenade e ordenarie. Dopo nancje un cuart di ore al rive il gol di El Kaddouri e i ecuilibris a tachin a saltâ. Il Toro al sburte, par rinfuartî il so vantaç, e l’Udin al scuen fâ alc di plui che difindisi, ma se pai granatas la mission e je pussibile, la scuadre blancje e nere e mostre une altre volte di no vê ni gjambis, ni cûr e ni cerviel.
La manovre de scuadre di Guidolin e je lente e proviodibile e la pression ofensive e je inesistente, stant che se si gjave une punizion fûr scuare di Muriel l’Udin nol fâs un tîr in puarte in dut il prin timp. Di chê altre bande Scuffet al à di stâ in vuaite su Cerci, Moretti e El Kaddouri e la musiche e je simpri chê ancje te seconde frazion, cuant che a rivin lis gnovis conclusions di Cerci e Immobile.
Al minût 56 Immobile, servît ben di Maksimovic, al cjate la bale juste par meti in zenoglons Scuffet. L’Udin, che za dopo dal interval al veve tornât a mostrâ in atac polac Zielinki al puest di Bruno Fernandes, al imbastìs un alc che clamâlu reazion al è doprâ une peraule masse gruesse: cualchi passaç, cualchi tentatîf, cualchi scat e nuie plui. Intant il Toro al gjestìs cjamp e balon, al manten il control de situazion e al puarte a cjase une vitorie pesante pe classifiche e insom lizere pal sfuarç fat par concuistâle.
Par ce che al tocje l’Udin l’unic element positîf si lu cjate te cussience di un pôc ducj chei che a son stâts intervistâts che e je stade une partidate, zuiade mâl o salacor no zuiade par nuie. Se al pues coventâ par alc…


text:
Condomini
Il condomini al è un cjasament frazionât in plans e apartaments. In base al articul 1117 dal Codiç civîl talian, ogni condòmini al risulte jessi proprietari no dome esclusivementri dal so apartament, ma ancje di cetantis parts dal edifici definidis come comunis. Tâl comunion e je stabil, gjavât il câs che al vegni mancul il condomini stes.
Tabele dai contignûts
Propietât comun[cambie | modifiche il codiç]
Lis parts comunis elencadis intal c.c. a puedin jessi ripartidis in trê grandis categoriis:
- Locâi acessoriis: (portinarie, sotet par il portinâr, lissiarie, locâi par il riscjaldament, assensôrs, ecc.)
- Implants e servizis fint a le ramificazion ai locâi di proprietât esclusive (gas, eletric, citofon, ecc.)
La proprietât comun a po jessi gjenerâl o separade.
- Gjenerâl cuant che dutis lis unitâts imobiliârs che a componin l'edifici a son colegadis a che robe (par esempli unic assensôr)
- Separade cuant che la robe e jê destinade al servizi dome di une part dal edifici (par esempli scjale A, scjale B)
Cheste distinzion a influìs su lis spesis par il mantigniment da lis cuâl ogni condòmini nol po gjavâsi fûr.
Assemblee dal condomini[cambie | modifiche il codiç]
Al è l'orghin deliberant dal condomini. A 'ndi fasin part ducj i condòminis parons e partant l'aministradôr al à di aciertâsi di mandà le clamade a ducj. Se a 'ndi è plui parons di un stes apartament, al devi jessi mandât a ducj.
Podês de assemblee[cambie | modifiche il codiç]
- Fâ bon il rindicont anuâl
- Fâ bon il preventîf di spese
- Nomenà l'aministradôr
- Aprovâ lis oparis di manutenzion straordenaris
- Aprovâ lis modifichis sui servizis comuns
Dirit di vôt[cambie | modifiche il codiç]
A àn dirit di votâ ducj i proprietaris in maniere direte, cuant che son presints a le assemblee, o par mieç di altre persone proviodude di deleghe scrite. Intal câs di plui proprietaris, ancje se ducj a puedin partecipâ a le assemblee, un sôl al à il dirit di vôt.
Clamade[cambie | modifiche il codiç]
A devi jessi stabilide almancul une volte al an (ordenarie), ma si puedin clamâ ancje altris su istance dal aministradôr o de bande di almancul doi condòminis che a figurin 1/6 dal valôr dal edifici. L'avîs di clamade al devi jessi partecipât ai condòminis almancul cinc dîs in acont. Al è un tiermin stabilît par leç e al è no derogabil.
L'avîs di clamade al devi contignì:
- Il lûc di clamade
- La date e la ore
- Il bant dal dî
Chest ultin al è une vore impuartant, parcè che se dilunc le assemblee si decrete un argoment no segnât inte clamade, tâl decret al è di ritignîsi di depenâ.
Costituzion de assemblee
Par jessi regolarmentri costituide e par che i decrets a sedin valits, al è necessari che a sedi presint o par deleghe un numar di condòminis e un pês milesimâl dal valôr dal edifici stabilît dal art. 1136 c.c. A 'ndi esistin cundizions particolârs in base al art. 1137 c.c. par cui ogni condòmini al po fâ declarâ cree le assemblee.
Verbâl di assemblee
Al devi jessi scrit in mût di descrivi, ancje se in ristret, il dibatit e lis votazions par ogni argoment discutût. Il verbâl al devi contignî almancul:
- Date, ore, lûc de riunion
- Bant dal dî
- Nons dai presints e in particolâr dal president e dal segretari nomenâts
- Test des discussions e dai decrets e valôrs des maiorancis
Il verbâl al devi jessi sierât, dopo velu let a ducj i presints, cu la firme dal president e dal segretari.
Regolament dal Condomini[cambie | modifiche il codiç]
Par regolâ la vite dal condomini, il legjislatôr al à proviodût une serie di articui intal Codiç Civîl (art. 1117-1139), sucessivementri integrâts cun leçs mandadis fûr di an in an.
Vint chescj purpûr une formulazion gjeneriche e no jentrant intal particolâr, a vegnin integrâts dal Regolament di Condomini. In sostance il regolament al è un acuardi fra i condòminis e al serf a dissiplinâ le vite des fameis di chel particolâr complès residenziâl.
L'art. 1138 dal c.c. al stabilis che intai edificis cuntun numar di apartaments disore di dîs, al devi jessi butât jù il Regolament di Condomini.
Il regolament al po jessi: assembleâr o contratuâl.
Il regolament assembleâr al ven butât jù su profierte di un o plui condòminis e al ven fat votà da la assemblee condominiâl, che par jessi valit al devi vê un numar di vôts che a rapresentin la maiorance dai intervignûts e almancul la metât dai milesims dal valôr dal edifici. Al po sei modificât da une seguinte delibare di assemblee simpri che a rivedi a li stessis percentuâls di vôts come parsore specificât.
Il regolament contratuâl al è un regolament predisponût dal vendidôr dal edifici e al compâr intai ats di compravendite. Al po jessi modificât dome cun il complasiment di ducj i condòminis proprietaris.
Contignût[cambie | modifiche il codiç]
Par leç il regolament al devi contignî almancul chescj elements:
- Individuazion des parts comuns
- Normis par impleâ lis parts comuns
- Criteris par la spartizion des spesis (milesims)
- Normis par la tutele dal lustri dal edifici
- Normis relativis a le aministrazion.
In ogni câs il regolament nol po proviodi nissune deroghe a lis normis che a rivuardin le aministrazion e le gjestion dal condomini. Cun di plui no puedin jessi fiscâts i dirits, che a risultin dai ats di acuist, di nissun condòmini.
Tabelis dai milesims[cambie | modifiche il codiç]
A son un document impuartant pe vite condominiâl.
A stabilissin sedi il rapuart di proprietât e duncje il dirit a doprâ di ogni condòmini lis parts comuns, sedi in ce misure che al devi contribuî a lis spesis. Il valôr di milesims assegnât a ogni singule unitât al ven stabilît cun criteris previodûts dal c.c. e valutâts da une perizie tecniche. In gjenar, chest al ven predisponût dal costrutôr.
No esist une sole tabele condominiâl, ma plui tabelis. Chest a seconde dal riferiment a lis parts comunis di proprietât gjenerâl, di proprietât diferenziade o di proprietât separade (art. 1123 c.c.)
Spartizion des spesis[cambie | modifiche il codiç]
I principis base pe spartizion des spesi di condomini a son decretâts dai art, 1118 e 1123 c.c.
In sostance lis spartizions a vegnin sostignudis in base a criteris di proporzionalitât ( vâl a dî secont il valôr di proprietât di ogni condòmini a pet dal valôr totâl) e dal criteri di ûs, vâl a dî in base a le cuantitât efetivementri doprade.
Al esist ancjemò un criteri di utilitât, secont il cuâl a si spartissin lis spesi dome a un grup di condòminis par vie che chei implants e servizis a coventin juste chel grup di condòminis.
Par chest a esistin lis tabelis milesimâls che inte stesure a tegnin cont di ducj chescj fatôrs.
I criteris di spartizion a puedin jessi cambiâts ma lis variazions a devin jessi metudis sù cun mûts e metodis diferenziâts a secont se il regolament di condomini al è di origjin contratuâl o assembleâr ( viôt Regolament dal Condomini)
Regulis specifichis a van aplicadis cuant che a si interven par:
- Inovazions
- Modifichis
- Amodernaments
- Manutenzion straordenarie
- Intervents di urgjence
Aministradôr[cambie | modifiche il codiç]
L'aministradôr al è l'orghin esecutîf dal condomini.
Al ven a dî che al à il compit di fâ meti in pratiche lis deliberis cjapadis de assemblee condominiâl, e che al figure dut il condomini cu la proprie personalitât juridiche. L'art. 1129 c.c. al proviôt l'oblic de nomine dal aministradôr se il numar dai condòminis al è parsore di cuatri.
Modalitâts di nomine[cambie | modifiche il codiç]
L'aministradôr al devi jessi nomenât de assemblee condominiâl e al po jessi fat dome cun il vôt de maiorance dai presints e almancul la metât dai milesims dal valôr dal edifici.
Cuicussei al po jessi nomenât aministradôr a esclusion des personis ritignudis indegnis.
Al è il câs che a sedi une persone ben informade su lis leçs fiscâls, su lis tabelis dai milesims e naturalmentri su ce che al è il condomini e il so funzionament. L'aministradôr al dure in cariche un an e al po jessi revocât in ogni moment da la assemblee.
Assegnazions e podès[cambie | modifiche il codiç]
In base ai art. 1130 e 1131 dal c.c. l'aministradôr al devi:
- Dissiplinâ il doprâ lis parts comuns
- Veglâ su le integritât des struturis e dai implants
- Incassâ i contribûts dai condòminis
- Erogâ lis spesi pes parts comuns e pai servizis comuns
- Fâ di rapresentance legâl pal condomini
Dovès[cambie | modifiche il codiç]
L'aministradôr al devi:
- Meti in pratiche lis deliberis condominiâl
- Fâ osservâ il Regolament dal Condomini
- Proviodi il rindicont preventîf di gjestion oltri che chel di consuntîf
- Se il condomini al à lavoradôrs dipendents, al devi proviodi ai adempiments di leç par lôr
- Al è responsabil a ducj i efiets di nature civîl, penâl e aministrative.


text:
2004
De Vichipedie, la enciclopedie libare dute in marilenghe.
- An internazionâl pal rîs pes Nazions Unidis
- An bisest
Tabele dai contignûts
Acjadiments[cambie | modifiche il codiç]
Mont[cambie | modifiche il codiç]
Mai[cambie | modifiche il codiç]
- 1 di Mai - a entrin te Union Europeane 10 stâts: Cipri, Republiche Ceche, Estonie, Ongjarie, Letonie, Lituanie, Malte, Polonie, Slovachie, Slovenie
Novembar[cambie | modifiche il codiç]
- 24 di Novembar - Il guvier irlandês al domande che il Gaelic al deventedi lenghe uficiâl de Union Europeane.
Nassûts[cambie | modifiche il codiç]
Muarts[cambie | modifiche il codiç]
Premis Nobel[cambie | modifiche il codiç]
- Pâs: Wangari Maathai
- Leterature: Elfriede Jelinek
- Midisine: Linda B. Buck, Richard Axel
- Fisiche: David J. Gross, H. David Politzer, Frank Wilczek
- Chimiche: Aaron Ciechanover, Avram Hershko, Irwin Rose
- Economie: Finn E. Kydland, Edward C. Prescott


text:
La letare
LA CUISTION: L’edifici antîc di Place Patriarcjât a Varian, cognossût tant che “ex becjarie”, al è in pericul di demolizion: il Comun di Basilian, tal mês di Lui stât, al à deliberât l’abatiment che al sarès funzionâl al rifasiment de place e ae riorganizazion de viabilitât.
Al è nassût un comitât cuintri de demolizion, che al à atestât cence fal che la cjase di sdrumâ e je stade la Cjase de Comunitât di Varian, chê “Cjase de Vicinie” o “Cjase dal Comun” dulà che, almancul tacant de seconde metât dal Cinccent, i cjâfs di famee si devin adun par decidi intune su lis materiis plui variis: des decisions sui confins des tieris, ae aministrazion dai bens de glesie di Sant Zuan Batiste, ae gjestion dai pascs comuns. (Redazion)
Bundì a ducj,
o soi un student universitari che al à dedicade une riflession ae cuestion de ex Cjase de Vicinie di Varian, paîs dal Comun di Basilian. Su chest cantin si à cjacarât pardabon une vore, ma su un pont, par gno cont, no si à cjalcjât avonde, ven a stâi sul fat che cheste vicende no rapresente dome un episodi di interès locâl ma ancje e soredut il simbul di une problematiche che e dovarès jessi tratade cun impuartance estreme in dute Italie: la conservazion dal tesaur storic nazionâl. Rivâ ai nestris dîs e inacuarzisi che ancjemò no esist une sensibilitât distribuide cun uniformitât fra i politics e lis aministrazions dal patrimoni che il passât nus à tramandât, pardabon mi lasse no dome sconciertât ma ancje pessimist, parcè no si à ancjemò capît che il progrès nol consist intal scancelâ lis olmis dal passât, ma ben intal ricognossi la ricjece di chestis olmis e metilis tal centri di politichis di recupar e di valorizazion. Dome cussì i nestris paîs a podaran mantignî une identitât, che une vore spes o vantìn tant che incorutibile e esente di ogni stravuelziment. La conclusion e à viodude la vitorie di un conservatorisim storic, che nol à nuie di vieri e che si contrapon a un modernisim sfrenât e steril. O conclût cuntun estrat rigjavât dal discors che il professôr Vittorio Sgarbi al à tignût domenie ai 11 di Otubar in riferiment a chest câs: “Il passât al è sacri; un lûc che al à chê storie al à di jessi riconsacrât”.
Enrico Rossi, Udin ❚


text:
Ancje chest an si fasin lis elezions dal “parlament furlan” e la consultazion no sarà dome digjitâl
L’an passât al à fat cetant fevelâ di se il referendum digjitâl pe indipendence e la votazion pal “parlament furlan” dulà che si àn elets 11 “parlamentârs” che a sentin in maniere ideâl inte assemblee. Chest an chei di Parlament Furlan, cussì si clame la associazion che e promôf la consultazion, a tornin a provâ: lis gnovis elezions si fasaran dal prin di Otubar fin ai 31 dal stes mês.
Cumò si podarà votâ ancje intai bossui fisics, ma dome in cualchi lûc: in principi i promotôrs a volevin distribuî i bossui intai bars e tes ostariis ma par cuistions di control dal vôt e par evitâ critichis sui vôts fals, a saran dome trê o cuatri ponts dulà votâ (dulà che i esercents a àn acetât di domandâ e di regjistrâ un document).
SI PONTE A UN AUMENT DAI VÔTS_«Nol sarà facil tornâ a fâ i numars dal an passât (plui o mancul 7000 vôts, n.d.r.)» al dîs Adrian Biason, un dai fondadôrs «parcè che chest an al è mancul ferment, l’an passât al jere une novitât e a jerin i câs in Scozie, in Catalogne e in Venit che nus vevin permetût di vê spazi sui media. Al sarà plui dificil, ma il nestri obietîf al reste chel di passâ i numars dal an passât.» La procedure di vôt e sarà tant plui semplice, sperant che chest al judi a cressi i numars: l’an passât a jerin stâts problemis tecnics che nus vevin penalizade la votazion. Un altri obietîf di Parlament Furlan al è chel di vê une sostanziose incressite des iscrizions, che vuê a son plui o mancul 1200.
Chest an i candidâts a son 27, 16 in plui dal an passât: il Parlament che si formarà al sarà duncje plui presint sul teritori e plui organizât. Ancje lis sentadis, che cumò a son cuatri voltis l’an, a deventaran dodis: une al mês.
DIALIC CUI PARTÎTS_Il Parlament al veve proponût a ducj i grups politics furlaniscj di meti un propri rapresentant; ducj si son esprimûts in maniere favorevule su lis ativitâts dal Parlament, e cualchidun si è iscrit ancje, ma nissun nol à esprimût candidâts. «Al è un segn che la unitât dai partîts e dai moviments e je ancjemò lontane» al dîs simpri Biason «ma o tornarìn a provâ l’an prossim. Intant o sin daûr a valutâ ciertis novitâts impuartantis pai mês prossims.» ❚
✒ Redazion


text:
(L)INT FURLANE. Sapade tradide dal dopli zûc Pd
✽✽ Par un moment i vin crodût, sperât che la riunion de Comission dal Senât e segnàs l’ultin passaç de tornade di Sapade al Friûl. Epûr, intai ultins dîs alc al veve di fânus rifleti che l’aiar al jere daûr a cambiâ, de riunion dal consei provinciâl di Belum aes declarazions di Zaia a chês dal sotsegretari Bressa. Un de Leghe, chel altri dal Pd, ducj i doi venits.
✽✽ L’acuardi par tradî il referendum di Sapade si consumave intai palaçs dal podê. Ma al someave impussibil che si podès rivâ a tant, a un imbarbariment de politiche cussì insurît, a une cjapade in zîr de democrazie. Stupits nô e ducj chei che a àn sostignût simpri la bataie di Sapade a no visâsi che cuant che si trate dal Friûl, dai siei dirits e di dut ce che al à a ce fâ cun la sô autonomie, si pues simpri freâsi des leçs e de volontât popolâr.
✽✽ La responsabilitât di ce che al è sucedût, de violence istituzionâl che a son restâts vitime i sapadins, e à un non e un cognon: si clame Pd.
✽✽ Nol pues jessi, di fat, che la presidente Serracchiani, vicesegretarie nazionâl di chel partît, il numar doi dopo il prin ministri Renzi, no sedi stade in stât di impedî, di meti il veto a une sielte dal SO guvier che, di là di no rispietâ i principis democratics, si pandeve ancje tant che un atac ae specialitât regjonâl.
✽✽ A sunin dibant e fals i proclamis sucessîfs ae decision di imberdeâ il câs Sapade: lagrimis di un crocodîl cun ancjemò tal gargat il cjavret sbranât.
✽✽ Magari cussì no, ancjemò une volte si sin fidâts des peraulis, intant che di bogns furlans o vevin di tignî ben presint che a contin dome che i fats. Dut il rest al è dome che un zûc di spiei, fûcs di artifici mediatics, par inmascarâ lis propriis responsabilitâts. ❚
✒ Dree Valcic


text:
Incuintri cui insegnants de Liste regjonâl dai docents di furlan. Fontanini: «Che tu cressis marilenghe»
Il mês stât si è davuelt inte sede de Provincie di Udin un incuintri cui insegnants che a son inte Liste regjonâl dai docents di furlan. La “liste” e je fate di un grup di insegnants des scuelis maternis, elementârs, mediis e superiôrs, li che si specifichin i titui che a àn i diviers docents, cjapant dentri ancje la partecipazion a cors di perfezionament-master ricognossûts in maniere formâl.
In cheste schirie (1.576 presints ai 28 di Avrîl dal 2016) si podaran viodi i diviers curriculum e cui che al à davuelt la ativitât di inzornament. Un pas impuartant, parcè che la liste gjenerâl di prime e jere alfabetiche, cun dome chei che a vevin i recuisîts di fonde.
Un prin pont di partence par viodi ricognossût il percors formatîf ai insegnants. Une altre novitât impuartante e je la definizion de propueste di aciertâ la preparazion dai docents de liste invezit che afidâsi ae autocertificazion (si fâs cussì pai mestris di lenghis forestis) par garantî plui cualitât. E viodarà di fâlu une Comission regjonâl preponude e dal Ufici scolastic regjonâl (che al fâs riferiment al Miur).
Il president de Provincie di Udin Pietro Fontanini al à volût l’incuintri par marcâ la impuartance di «Une iniziative impuartante, viodude la rilevance de scuele inte politiche linguistiche di tutele dal furlan».
Vie pal apontament a son stâts consegnâts i atestâts di frecuence. «Che tu cressis marilenghe» al à augurât Fontanini, consegnant un regâl ai insegnants: la acuile simbul dal Friûl fate su sfuei di açâl inossidabil cuntun procediment di tai laser secont il model fat dai arlêfs dal Istitût Ceconi vuidâts des maestrancis de dite Minisini di Buie.
A ogni docent al è stât donât ancje il libri Trilogjie tormentade di pre Antoni Beline (ed. Glesie Furlane) e il segnelibri memoreatîf de figure dal Patriarcje Beltram.
Tra i inzornaments fats dai docents, di marcâ il cors Lenghe furlane te scuele plurilengâl, organizât de Universitât dal Friûl, che al à impegnât par 300 oris, dal Mai dal 2015 al Març dal 2016, uns sessante di lôr in ativitâts articoladis in lezions frontâls, laboratoris, seminaris e tirocinis.
Il diretôr dal cors Mauro Pascolini al pandût l’intindiment di organizânt altris cun contignûts setoriâi, pal aprofondiment di materiis specifichis. ❚
✒ Redazion


text:
EDITORIÂL - Mangjait furlan, no stait a mangjâ il Friûl! La resistence alimentâr e prepare il Friûl dai nestris nevôts
Viodìn di no stâ tant a cincuantâle: di cuant che e je nassude la agriculture, la politiche agricule le àn simpri fate i sorestants, chei cuatri gatos, mai i contadins. Une volte il re e il pape e il cont e il marchês e i cjalunis, vuê lis multinazionâls. E la Regjon e il guvier e Bruxelles? No stait a fâmi ridi un voli, che chel altri al vai.
Vuê no nome la agriculture, ma ancje la mangjative a son tes mans di chei cuatri gatos, cuatri in dut il mont!
***La salût e je il ben plui impuartant, dimostraitmi il contrari. La salût e ven mangjant, dimostraitmi il contrari. E si scuen mangjâ, almancul fin che si pues, trê voltis in dì; si che duncje, o sin tal tramai dai centris comerciâi. La salût e ven dal gust di vivi. Se tu jevis e tu viodis la corone des monts, al è un biel e bon vivi; se tu viodis dome capanons, nol è un biel e bon vivi.
***La planure furlane e je par sîs mês ad an un desert maron e par sîs mês ad an un desert vert. Peton e asfalt a àn mangjât i terens miôr dongje dai paîs. Il planet si scjalde parcè che si consume petroli par puartâ la soie dal Brasîl aes vacjis furlanis; e si savolte la foreste de Amazonie, l’ultin polmon che nus reste, par fâ soie pes vacjis furlanis.
**Cjalait la cjar dal vuestri centri comerciâl, e trops aliments par cjans e gjats: dute robe fate gjavant il pan di bocje ae biade int di altris continents.
***La nestre int no va plui a votâ parcè che e à capît che al è dut dibant; che chei che a comandin no son chei li. Chei che a comandin a son a Gnove York, o a St. Louis, o a Basilee, no a Triest o a Rome o a Bruxelles. Jo o consei di lâ a votâ istès, ma dopo di rompiur i cits il plui pussibil ( – tu, bielece, ce cumbinistu là sù a Bruxelles? _Ven ven a contânus te sede de sportive di Surisins, o tal municipi di Pantianins! –). Ma al è ancje un altri mût di votâ, e al è chel di fâ la spese par bocje come cu va. La disubidience civîl si à di viodile in taule. Si à di votâ ogni dì. Cun ce che tu compris, o no tu compris, tu votis. Cuant che il comant al è ditature e à di nassi une resistence; in chest câs, la resistence alimentâr. _ Comprâ il formadi di Feagne o di Breçà o di Marsure, lis carotis di Surisins, la broade (e pues jessi dome furlane), lis farinis fatis sul puest pal pan fat in cjase, la farine di polente fate a Reane o a Riverote, la paste di pire furlane, lis patatis di Godie o di Ribis o di Davolêt, il lat dal contadin par fâsi il jogurt di bessôi e vie indevant. Ognun al pues spiticâsi.
***No stait a dîlu a chei di Legheambient, ma cheste e je ecologjie militante, altri che bufulis.❚
di Enos Costantini


text:
I risultâts des elezions in Catalogne: ise vere indipendence?
Domenie ai 27 di Setembar si son fatis in Catalogne lis elezions pal Parlament de Comunitât, in pratiche lis elezions regjonâls.
A jerin clamâts a votâ 5 milions e mieç di citadins. Il vôt, previodût pal 2016, al è stât anticipât dal president catalan e leader nazionalist Artur Mas, dopo il dinei di Madrid di concedi il referendum su la indipendence.
E cussì, “un referendum su la indipendence” al è stât il sproc che e je stade condote la campagne eletorâl.
Forsit par cheste caraterizazion e je stade une grande incressite de afluence al vôt: ae fin ai bossui a son lâts il 77% di chei che a àn dirit. Plui 9% in paragon des elezions dal 2012: un record assolût.
RISULTÂTS_I indipendentiscj catalans a àn concuistât la maiorance assolude.
La liste Junts Pel Sì di Artur Mas e à vût 62 elets e il 39,7%, i radicâi separatiscj di Cup 10 elets e il 8,2%: insiemi a rivin al 47,9%, rivant duncje a la maiorance relative di vôts e concuistant 72 elets su 135 totâi. Daûr Junts Pel Sì al rive il partît moderât anti-sisteme Ciudadanos (25 elets e il 17,9%), contrari ae indipendence.
I indipendentiscj a varan la maiorance dai deputâts al Parlament regjonâl catalan, ma cence passâ il 50 par cent dai vôts no puedin fâsi fuarts di vê la maiorance assolude dai eletôrs de Catalogne. L’obietîf declarât di Artur Mas al è di fat la proclamazion di une declarazion unilaterâl di indipendence intal zîr di 18 mês, e il vôt al coventave a rinfuarçâ la sfide trate al guvier centrâl di Madrid.
PIÊS CHE LIS ELEZIONS DAL 2012_La stampe taliane e à dât grant risalt ae concuiste de maiorance assolude dai elets de bande dai partîts che a àn fat la sielte pe separazion de Spagne, ma e jere une maiorance a vevin za. Se o viodìn i risultâts cu lis elezions di prime, i partîts che a metin la autodeterminazion tra i prins ponts dal lôr program a àn 72 elets in confront dai 74 dal 2012 (-2) e i Unitariscj 63 a pet dai 61 dal 2012 (+2).
Insume, chel de indipendence al somee un ramondin che par vê plui podê e autonomie locâl. I numars de Catalogne a son imparagonabii cul Friûl, ma e podarès jessi une lezion ancje par nô. ❚
Redazion


text:
SLOVENIE. Daspò di un an dificil, il turisim sloven al cres intal 2015
Il turisim sloven al varès di jessi un dai setôrs clâf pe economie, ma al à dal sigûr ancjemò margjins di disvilup impuartants. In Slovenie dal sigûr no mancjin lûcs di interès turistic che a risaltin in diviersis classifichis dal setôr. Par citânt dome cualchidun, in plui de capitâl Lubiane, Bled, Bohinj, la grote di Postumie e lis grotis di Škocjanske, la stesse Val dal Lusinç… (pai interessâts a son disponibilis lis app par smartphone e tablet «Slovenia’s Top 50» e «Slovenia’s Top 100», ndr). Il setôr turistic, dopo un 2014 deludint, al è tornât a cressi: il numar di turiscj tai prins sîs mês dal 2015 al è aumentât a pet dal stes periodi dal 2014 dal 9,6%, intant che il numar di cui che si ferme a durmî al è cressût dal 6,6%. Il 65% di dutis lis visitis turistichis e il 60% des permanencis pe gnot a son stâts fatis di forescj, che il lôr rivâ in Slovenie tal prin semestri al è aumentât dal 10,3% a pet dal 2014 (i visitadôrs slovens a àn invezit fat regjistrâ un aument dal 8,5%). I marcjâts forescj plui impuartants dal turisim sloven a nivel semestrâl a son Italie (17%), Austrie (14,1%) e Gjermanie (10,4%), po dopo a vegnin Cravuazie, Serbie, Gran Bretagne e Russie. Tra lis destinazions preferidis i centris termâi, e po dopo i comuns di mont, il litorâl e Lubiane.
INCRESSITE CONFERMADE_ Ancje i dâts dal Ufici di statistiche statâl sloven pal prin semestri dal 2015 al somee che a confermin lis previsions di cressite dal World Travel & Tourism Council (WTTC) che al à analizât i dâts de industrie turistiche e butât jù il rapuart su la impuartance economiche dal turisim tai singui paîs. Pal 2015 al à cjapât in esam 184 paîs dal mont. Secont il WTTC, il setôr turistic sloven cun dut il so indot al varès di contribuî cuasi al 13% dal Pil sloven (mancul dal 4% se si considere dome la industrie turistiche), dant di lavorâ a 31.500 personis (il 4% di ducj i ocupâts slovens) inte industrie turistiche o 104.500 personis considerant ancje l’indot (13,1%). Daûr dal rapuart dal WTTC, la Slovenie e je al setantesim sest puest par chel che al inten la impuartance dal turisim pe economie e al sessantesim tierç puest par chel che al inten il contribût dal turisim al Pil. No mancjin dut câs altris pussibilitâts di disvilup. La Austrie par esempli si cjate al vincjesim, o ben al cincuantesim novesim puest tes dôs classifichis nomenadis in precedence, la Cravuazie al cincuantesim cuint e al decim novesim puest (daûr dal WTTC la incidence dal turisim sul Pil cravuat e sarà dal 12,5% o dal 28,6% considerant ancje l’indot). Di chê altre bande, sedi la Austrie che la Cravuazie a àn invistît inte promozion turistiche risorsis cetant plui impuartantis. Intal 2013 la Cravuazie e à „spindût“ 32,3 milions di euros e la Austrie 50, intant che la Slovenie e à destinât ae promozion turistiche (tal 2014) 5,5 milions di euros; chest an invezit, graciis ancje ai fonts europeans, 9,8 milions di euros.
RINOVAMENT ORGANIZATÎF_ E al è propit par miorâ chest aspiet che dal prin di Avost, doi agns e mieç dopo la sô fusion cun altris ents e a vincj de sô prime istituzion, e je stade ristabilide la autonomie de Agjenzie publiche de Republiche di Slovenie pal marketing e pe promozion dal turisim, la Organizazion turistiche slovene (Slovenska turistična organizacija - STO).
LA GNOVE STRATEGJIE PAL TURISIM_ Trê a son i obietîfs principâi che si è prefissât l’ent pe promozion de Slovenie tant che destinazion turistiche tai marcjâts forescj: la riorganizazion de promozion, la predisposizion di un program bienâl di marketing eficaç e inovatîf e la prosecuzion des ativitâts promozionâls za in cors. La autonomie de STO e je stade volude dal ministri de economie Zdravko Počivalšek che secont lui la agjenzie e rapresente la base fondamentâl pal disvilup dal setôr. Il secont pas, pal ministri, al sarà un rinovament de promozion. E ancje par chest i fonts in futûr a varessin di jessi aumentâts. Za in precedence Počivalšek al veve valutât che la Slovenie e varès di invistî inte promozion turistiche almancul vincj milions di euros ad an. ❚
Tjaša Gruden


text:
SLOVENIE. Si fasin i 25 agns de indipendence: i numars di un gnûf Stât
A son passâts vincjecinc agns dai 25 di Jugn dal 1991, zornade li che la assemblee slovene e à aprovât la leç costituzionâl pe atuazion dal At fondamentâl su la indipendence e su la sovranitât de Republiche di Slovenie e la Declarazion di indipendence. La dì dopo, in Place de Rivoluzion a Lubiane, il president Milan Kučan al à proclamât uficialmentri la indipendence slovene. A nivel internazionâl, il prin ricognossiment al è rivât de Cravuazie (che si è declarade indipendente tant che la Slovenie ai 25 di Jugn dal 1991) ai 26 di Jugn. Intai mês dopo, a son ladis daûr dal so esempli la Lituanie, la Gjeorgjie, la Letonie, la Estonie, la Ucraine e la Bielorussie. Te Europe ocidentâl, la prime a ricognossi la Slovenie e je stade la Islande. A metât Zenâr dal 1992, la Slovenie e je stade ricognossude da paîs de Comunitât europeane, tra chê la Italie che e à instaurât ai 17 di Zenâr i prins rapuarts diplomatics cul gnûf paîs vicinant. La Slovenie e je deventade dopo membri de Union europeane il prin di Mai dal 2004, intant che dal 2007 e fâs part de eurozone e dai 21 di Dicembar dal 2007 ancje de aree Schengen.
In chescj vincjecinc agns la Slovenie e à vivût periodis di cressite economiche fuarte, ma e à patît ancje jê i efiets de crisi globâl, paiant lis consecuencis de crisi finanziarie. Dopo cualchi an di recession, il Pil al è tornât a cressi e il tas di disocupazion a lâ jù. Al somee duncje che il periodi plui critic al sedi stât passât in maniere definitive, ancje se il guvier di Miro Cerar al reste prudent e pront a adotâ altris riformis struturâls par garantî la stabilitât des financis publichis.
Dut câs, de indipendence il prodot interni sporc (Pil, ndr) sloven al è cressût a nivel reâl dal 75%. Intal 2015 al à rivât al nivel record di 38.543.200.000 euros, ma in tiermins di Pil pro capite al valôr massim si è rivâts prime dal principi de crisi, intal 2008. In chest procès, la esportazion e je stade un dai fatôrs principâi de cressite economiche, e e va indenant a jessilu ore presint. I prodots plui espuartâts a son stâts i veicui, i prodots medisinâi e farmaceutics e i machinaris e aparecjaduris eletrics.
la maiorance de popolazion però e stime che lis cundizions di vite in slovenie a fossin miôr prime dal 1991, stant ai dâts di un scandai resint fat pal cuotidian Delo in ocasion dal XXV aniversari de indipendence. Dome il 15% dai intervistâts al à declarât di vivi miôr. Cundut di cheste valutazion pal plui negative, il 60% dal campion al à dit di jessi cetant braurôs de Slovenie. Tra lis personalitâts politichis che a vegnin colegadis cu la indipendence, al prin puest si cjate il prin president Milan Kučan, cun daûr Jože Pučnik, president de coalizion Demos (Oposizion democratiche de Slovenie) che e à vinçudis lis primis elezions democratichis che si son tignudis in Slovenie intal 1990 e duncje al à formât il prin guvier. Al tierç pont o cjatìn il prin president de assemblee France Bučar, intant che il leader de oposizion di cumò, Janez Janša, ministri de difese intal prin guvier sloven, al è al cuart puest. Al cuint puest, su la base des rispuestis dadis dai intervistâts, al è il prin prin ministri sloven Lojze Peterle.
De indipendence a son stâts cuatri i presidents de Republiche (Milan Kučan, Janez Drnovšek, Danilo Türk e Borut Pahor), intant che i guviers a son stâts ben dodis. Cundut di tantis crisis di guvier, lis mudis e rimpascj, lis primis elezions anticipadis a son stadis dome intal 2014. De declarazion di indipendence, a son stâts vot i prins ministris slovens, tra chei une sole femine, Alenka Bratušek (chei altris a son stâts, di là di Peterle, Janez Drnovšek, Andrej Bajuk, Anton Rop, Janez Janša, Borut Pahor e Miro Cerar). Tra i singui partîts, chel che al è restât plui dilunc e cence interuzion intes diviersis coalizions di guvier, al è stât il partît dai pensionâts DeSUS (dai 30 di Novembar dal 2000, ma al faseve part ancje dal cuart guvier in cjarie tra i 27 di Fevrâr dal 1997 e i 7 di Jugn dal 2000). ❚
Tjaša Gruden


text:
A TU PAR TU. Ce che a disaressin dal Friûl di vuê, chei che a àn fat la sô storie. Da pît de cleva cun Siro (Siro Angeli)
Inteletuâl di grant valôr, nassût a Cesclans tal 1913 e muart a Tumieç tal 1991, Siro Angeli al è stât un grant sperimentadôr di lengaçs, poetichis e formis de narazion inte suaze de culture contemporanie. Student dal liceu Stellini di Udin, si è formât te prestigjose Normâl di Pise sot de vuide di preseâts critics leteraris di fame internazionâl tant che Attilio Momigliano e Luigi Russo. Amì dai poetis talians Giorgio Caproni e Alfonso Gatto, sburtât de vite a torzeon pal mont, nol à mai dismenteade la sô tiere, come che al à dimostrât inte maraveose trilogjie leterarie cjargnele: “La cjase”, “Gno fradi il cjariesâr”, e “Dentri di nô”, scrits par talian, e intal poeme naratîf par furlan “L’aga dal Tajament”. Trasferît a Rome, al à colaborât fin tal 1977 ai programs culturâi de RAI, dimostrant une grandissime cjarie di inovazion. Convertît ae curint ermetiche dopo di un sbandament crepuscolâr, si è fat nomenâ tant che poete vincint premis di grant valôr a nivel nazionâl e internazionâl. La sô opare mestre universâl e reste la interpretazion in lenghe furlane di Barbe ’Zef, tal film “Maria Zef” di Vittorio Cottafavi, jessût tal 1981 e ispirât ae conte straordenarie di Paola Drigo, là che si pant une vision crude, dure e critiche de societât patriarcjâl cjargnele, metint in evidence la condizion dramatiche de femine, la miserie, la arogance dal om paron e il tabù dal incest. ❚
__________
La muse e somee sgjavade tal len. Un di chei mascarons di carnevâl, par fâur pôre ai fruts. Ancje lis mans, i braçs, lis gjambis a somein vignudis fûr, sclese par sclese, di un çoc di rôl plen di grops, dûr di brusâ ancje tal fûc. Al cjamine svelt tant che un cjavrûl su pal troi di claps che al cor in creste viers la plêf di Cesclans, là che al è nassût: “Rimpinade sul cret, lidrîs di fadie e di miserie. Un miscliç di sanc latin, todesc e slâf, imbastardît cun ducj i fîs di Caìn che a son passâts par ca: vele, la Cjargne”. E mi mostre il clap, blanc e dûr tant che il dint di un zigant. E i lens, vignûts sù pe frate, pleâts e ingobîts dal frêt di cuissà ce tancj Inviers. I orts robâts al bosc, cui bastons pai fasûi plantâts inte tiere nere, come se a fossin lis pichis di cuissà cuale cubie di vuerîrs dispierdûts dai secui e tornâts a vivi culì. I trois, di jerbe lizere, cuasi un sunsûr preât di gjenerazions di feminis, cu la cosse su lis spalis, a masanâ cul flât a grops ogni dì de lôr vite. E lis cjasis, une cressude su la cope di chê altre, cuasi a protezisi di dutis lis bueris de storie che a son passadis su pai lôr cops. “Viodistu? No ti someie une metafore straordenarie di ce che o sin? Il destin de Cjargne al è compagn di chel dal Friûl: di une bande te presentin tant che un paradîs. Jerbutis, rosutis e stelis alpinis, pascs di un vert di flabe, la bielece dal paisaç, il misteri di un bosc profumât di ciclamins. E la vite sane e pure di int gjenerose e fuarte, contente di vivi chi, su la creste dal mont, cjantant in gjonde: cuant che si puarte dongje il fen, cuant che si va a cjoli la aghe te fontane, cuant che si fasin i lens, o si viôt des pioris. O ancje cuant che si mûr in vuere. Simpri contents, ca sù di nô, no mo? Lis frutis cu la muse taronde e rosse, lis strecis biondis e i scarpets tai pîts; i fantats braurôs de lôr fuarce, cu la gjachetute ricamade a rosis. Il vieli, simpri a fâ zeis, la none a contâ lis liendis intant che e file la lane. Insome, une biele cartuline pai turiscj di citât, pai forescj. Une vilote inventade di cualchidun par taponâ la veretât, îr come vuê”. Al spude par tiere, chest spirtat cramar, vignût sù a torzeon pal mont prime di tornâ a polsâ par simpri “da pît de cleva”, tal cimitieri de Plêf. “Ce tantis bausiis, dome par platâ, une rapine ludre, di secui, che e à spolpade la Tiere dai nestris vons, la int, fin tal clap rût, fin sul vues. Vignesie prime, par sdrumâ i nestris lens tal so arsenâl, po dopo la Italie, ingorde, che nus à obleâts al pan cul gaban, vie pal mont, a cirî lusignis par no murî di fam. E, vuarfins di Mari, nus à gjavât il sanc intes trinceis, là sù, su la plui alte cime, là che al jeve il soreli a buinore. O inte Russie glaçade, a copâ chei che no nus vevin fat nuie, cence nancje la sperance di une tombe sgjavade là che tu sês nassût! E vuê, ti parial che la situazion e sedi cambiade? Colpe ancje dai cjargnei, pal amôr di Diu. Ce àno fat pe int de mont ducj chei politics che a son stâts in Regjon a Triest partint dai nestris borcs?”. No sai plui se al è Siro, che al fevele, o Barbe ’Zef, la maraveose interpretazion cinematografiche che e pues jessi considerade une specie di testament spirituâl, une critiche severe e cence perdon a une culture vendude come che e fos la promozion turistiche di une clape di balarins tradizionâi. “Nô cjargnei o sin int cu la tragjedie crevade tal profont da la anime. Il nestri timp al è penç, nol passe vie cussì di corse come in altris lûcs. Ca sù dut al va sudât, si pese ogni respîr cun fature. A cjalâ la storie dal alt mi somee che nuie al sedi mai cambiât di un et. Lis valadis a son stadis violadis par interès plui grancj di nô. Eletrodots, autostradis, galariis. Nus traviersin fûr par fûr. Nus gjavin la linfe. Nus imberdein i flums, i riui a deventin pantan. E dut, simpri, par puartâ vie, lontan dai nestris borcs, risorsis e sperancis. Ancje la anime cooperative, chê nassude de necessitât di meti insiemi la sostance par fâ cuintri ae miserie, nus e àn ruvinade, e in maniere vergognose, imbroiant la int. Pense al davoi de Coopca! A son plui di Cinccent agns che al sucêt. Âstu mai viodude une rivoluzion tu?”. E je vere, al à reson il vecjo: 1420 il Leon di San Marc; 1796 Napoleon; 1797 la Austrie; 1866 la Italie. E cumò une classe di sorestants e politics cence dignitât. Ognidun al robe alc, al puarte vie a man basse, al svuede cence nancje alçâsi la barete sul cjâf: “Mi pâr che la robarie plui grande però e sedi stade che di sfantâ la plete di une dignitât dure come il pic di fier. Si sin lassâts comprâ. Viodistu cualchi sperance tu?” La Plêf di Cesclans, sot sere, e je une maravee. Sot e cor la autostrade. La centrâl dal lâc di Cjavaç no je lontane. Il mont al busine dut ator, tant che un lôf plen di fam. Ma chei mûrs, di centenârs di agns, a son un presidi di civiltât cuintri dute la barbarie dal om. Si sint sunâ une cjampane, i grîs le compagnin cun vôs umide di sere: “Sì, cjar Barbe ’Zef. Une sperance e reste. O soi convint. E cumò anìn a resentâ il gargat cuntun sclip di sgnape. Prime che al vegni scûr”. ❚
Angelo Floramo


text:
Storie e poesie de Cjargne a traviers de anime di Ferigo La Societât Filologjiche Furlane i dediche l’event finâl de Setemane de culture
Zorç Ferigo, dotôr in medisine e in chirurgjie, storic, poete, cjantôr cjargnel. Une anime critiche di grande profonditât, curiôs di cognossi e rigorôs tal cirî, fintremai ordenât e puntiliôs tal meti dongje cjartis, documents di ogni sorte, inte sô vaste Babêl di interès, desiderôs di savê e di contâ. Ferigo al è stât e al reste un di chei oms che a mancjin ae Cjargne, al Friûl e plui in gjenerâl ae comunitât dai savints. Sclet, spiçât, ironic, fin, ma fintremai rognôs cuant che al coventave. Al jere un di chei che no le mandave a contâ. A son plui o mancul 160 i siei contribûts, tra contis, saçs, recensions, monografiis, antologjiis, traduzions e cui plui al à, plui al meti. Cence mai dismenteâ lis sôs cjançons, inte maraveose esperience dai Povolâr Ensemble.
Promotôr tra i plui atîfs, animadôr culturâl in gracie di un frescum morâl e inteletuâl, al è stât, tra tantis robis, soci fondadôr dal Coordenament dai Circui Culturâi de Cjargne, membri dal grup I ultins di Tumieç, diretôr dal Museu Cjargnel des Arts Popolârs “Michele Gortani”, promotôr di iniziativis editoriâls tant che il Strolig Culturâl de Cjargne, Cjargne Culture, vice president pe Cjargne de Societât Filologjiche Furlane, soci de Societât Nazionâl dai Operadôrs de Prevenzion, inte sô grande bataie leade ai riforme e semplificazion burocratiche de sanitât publiche.
Sabide ai 15 di Mai, la setemane de Culture Furlane e dediche a Ferigo un spetacul conciert pai dîs agns de sô disparide, inovâl che al cole ai cinc di Novembar dal prossims an. Il poliedric inteletuâl di Povolâr, Zorç Ferigo, nol mancje mai di jessi ricuardât de int, che si vise di lui cun afiet e tante stime. Al somee però che pôcs o nissun a vedin vût l’ardî di continuâ la sô opere enciclopediche, di svilupâ e di fâ cressi la sô preziose e consistente ereditât, cetant ricje e forsit masse penze. La plui ative, un pont di riferiment impuartant, e je la Associazion Culturâl Zorç Ferigo (giorgioferigo.net), che e slargje cun variis e impuartantis iniziativis e testemoneancis, la imagjin concrete di un grant pensadôr, un riferiment che al merete di jessi cjapât tant che esempli. ❚
✒ Alessio Screm
___________________
Cjargna Fidelis
Us proponìn, cu la grafie origjinâl, il test di cheste poesie lete cun acompagnament musicâl di Zorç Ferigo, un dai siei tocs mancul cognossûts. Scoltile te nestre pagjine Facebook «La Patrie dal Friûl»!
Strenta dai mûrs e dal cûr
Cjargna blancja di claps e di dûl
Cjagna mama ca gugja e a respira cuieta
Cjargna viola ca spieta la nêf e riva la ploia
Cjargna clip dal gno iet e nu passa la voja
Cjargna fidelis, Cjargna cencia diu, Cjargna ledrôsa
Cjargna saìn e argjel, Cjargna vinosa, Cjargna ormai
flipper, coca-cola e patatine Pai.
Cjargna d’atom, di larz e di faus impiada
Cjargna cartulina par turiscj di fin setemana
Cjargna bla-bla da Filologjica putana.
Cjargna cunina ca feda e a dispiert i cjargnei
Cjargna forêt di Quebec, scaffoldings of Sydney
winter in Zürik, moulin tai Pirenei.
Cjargna dulà che la domande no è nomo
«parcé vano?», ma encja «parce tornino ca?»
Cjargna dulà che encja tornâ dongja al’è un emigrâ.
Cjargna amôrs par telefono, supa-nots ai lontans.
Cjargna grant ospizi, Cjargna pizighet, Cjargna INPS
ca sotera pensionâs ogni volta cal ve frêt.
Cjargna cirrosi, vin ca nol basta a studâ la granda sêt.
Cjargna poianas in svuait, mercjadants di tramonts,
gramulas di massa pasciûs, stomis taronts
Cjargna coma dapardut, operaris e parons.
Cjargna Gortani e la Sade a ti an fata suta
Cjargna i saragatians a ti an spelada su duta
Cjargna dal Pal Piciul al Bievera simpri gueras pierdudas.
Cjargna dal Lumiei al Cjarsò cu la man spalancada
Cjargna avara e amara, man avara scierada.
Cjargna scierada la man e al è un pugn alçât.


text:
SIMPRI BOGNS. Celso Macor, ‘I fûcs di Belen’, Cormons, 1996
Soi un spic di forment ta mitât, / un spic cressût tal soreli da viarta / tra mil flôrs e colôrs; / la mê vôs no si sint, al ciamp ‘l è grant: / jo meni ‘l ciâf ta buera e sberli. // Vevi ancje jo peraulis di dî, / ricuarz di meti ta suarza, / prin che passàs la falz.
Chest l’incipt de prime poesie de prime racuelte di Celso Macor (1925-1998), Impiâ peraulis, vignude fûr intal 1980, cuntune prefazion di Ervino Pocar, il grant gjermanist e tradutôr. Intal 1996, l’editor Braitan di Breçan di Cormons al à dâts fûr chescj doi volums intun elegant satûl, che a cjapin dentri l’opera omnia par furlan di Celso, cun chest titul cussì significatîf. In plui de racuelte dal 1980, o cjatin chi dentri lis prosis di I vôi dal petarôs (1986), cu la presentazion di Rienzo Pellegrini e, in jentrade, la flabe dal piçul ucielut che i gjave une spine a nestri Signôr su la crôs. Po, intal secont volum, lis poesiis di Se il flum al mûr (1989) cuntune note finâl ancjemò di Pellegrini, Tiara, in prose (1991), cu la postfazion di Sergio Tavano e, par ultin, Quinta stagion (1989-1995), ancjemò poesiis. E, par finî, une note dal editôr, Hans Kitzmüller. La traduzion par talian e je insom di ognidune des racueltis.
Cui che al à cognossût Celso di persone, nol pues dismenteâ cheste persone cussì storpeose, semplice e pûr plene di culture: ti bastave cjalâlu un moment intai voi e tu capivis che al jere un om bon. E chestis carateristichis si cjatilis dutis intai siei scrits. Che e sedi poesie o prose, il ton intimistic al è simpri chel e ancje i argoments no si slontanin: la nature, in particolâr la mont che lui al jere un apassionât, lis aghis (il Lusinç), i cjamps arâts dal Friûl di jevât, la lenghe furlane cussì tant amade (al jere restât mâl sintint un frut a dî puledri, invezit di puieri…). E po, la complessitât linguistiche e culturâl di chestis tieris, li che si incrosin furlans, todescs e slâfs e, duncje, la assurditât e la stupiditât des vueris (Lassêt che da montagnis i nestris fradis végnin ju / cun miluz e ciastinis / che li’ caretis a’ tornin ciaradis di blava…).
E naturalmentri il mont contadin là che lui al jere nassût e che i puartave simpri dongje tancj di chei ricuarts di no podê parâsi (Malandreta nostalgia). Epûr al rivave, chel istès, a cjalâ lontan: Ma tu tu âs di vivi, frut, / …jê tô la strada, côr che ‘l timp al mûr). ❚
Laurin Zuan Nardin